url: =ZAM Thupuak :: 11 Nov 18 (RST ki nawhsap) :: ZOMI DAILY\nposted on 10 November 2018 at 3:57 pm Lomkholna: Malaysia, News, Refugee, ZAM, Zomi\n07-08 November 2018 sungin UNHCR zumpi sungah Malaysia a om Community tuamtuam pan palai te Community Base-Protection & Community Empower ment (CBP) training kinei thei hi. Hih training sungah tulai tak refugees ten ih tuak khak haksatna teng leh hih haksatna te ih tuak ciang koi cidan in phisian a, tulaitak ih dinmun bangci dan hi a, mailam ah bang teng puahphat ding kisam cih leh bangci kalsuan ding a, Community pan-in bang ciang vaipuak panmun la in semthei a, mailam ading bangcih leng hoih zaw ding cite kikumin training hongpia a hihi.\nCommunity Bassed Protect alen Sm Akiko in hong cihna ah tu a ih kikup teng avekin record bawlin Bankok base Represe -ntative kiang leh Geneva zumpi ah year end report leh next year planning a pia ding hi ing cih zong hong gen hi. Hih hunsung in Chin State pan refugees te vai zong ki genkhia thei in Sm Akiko in hong gen kik na ah hun omlai hi ki thutuak takin mapang khawm un. Ih hamsatna ah UN te in palai semin hong panpih zawh loh nate ah (genteh na .SGBV case, Child protection, explotation workplace …etc) Local NGOs te tawh kizom in pankhop ding cih thu zong hong lim gen mahmah hi.\nGender Awareness & Training\n29-30 October 2018 (Monday & Tuesday) nite ah UNHCR te makaih na tawh Numei leh Pasal tan kikimna tawh kisai in training kinei thei hi. Hih hun sungah Sm Sharon Abong in hong makaih hi. Hih hun sungah kipawlna tuam tuam pan in numei makai te kihel thei a, mailam ah kalsuan zia ding te zong kikup kholhna kinei thei hi. A diakdiak in Pasal leh Numei tan kikim a, nasep khopna ding leh khat leh khat a niam zaw a sangzaw cih dan omlo in kihual khawm ding cih te a kipan a kisam bangin training te kibawl toto ding hi.\nZAM member I cihpen ZAM Card bawl ngei cihbek hiloin UN card a neih khit hang in a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua a hih manin Zomi nahih leh ZAM card bawl in.\nAUSTRALIA MP DEAN SMITH TAWH KIMUH KHOPNA\nMalaysia gam a om galtai gambeel mite tawh kisai in hong vei mahmah khat ahi Australia MP Dean Smith pen Malaysia ah Chin State pan hong pai galtai mite vai kan dingin hong pai a, amah tawh kimuh khop na leh holimkhopna kinei thei hi. Malaysia gam sungah ih phut khak ham satna te, UNHCR vai te a kipan thu tampitak kipu lak thei hi.\nDean Smith tawh kimuh khopna ah “Ahoih pen dingin hong hanciam ni. A hoih pen ding zong lam en khawm ni a zenzen in a sia pen hong tun leh zong a thuaksiam dingin zong na kiging khol un” ci-in makai te tungah vaikhak na hong nei hi.\nMailam ah sep leh bawl lai ding te ah Topa’n thupha hong pia in lawhcin na ih ngah na ding zong thungen lai ni. Mlalay-Dean-Smith-678×381\nIh omna Malaysia gam sungah ih pelh theih loh kimat kihenna om denden ahihmanin kidawm ciat ni. Hih bang kimat kihen na te ah ei mimal mahmah ih kidawp loh leh ih gamtatna a val lua te hangin a kiman zong ki tam mahmah den hi. Tua ahih manin omdan khawldan leh vak dan ih siam ding ih kizasak phapha hi.\nTaungoo New Life Church ah Pastor a sem Laaitui Khuami Sia Suan Dot Pau in Malaysia ah hong zin sungin Zomite a it a veina tawh kizui-in ZAM zum ah hong hawhin thapiakna leh thunget sakna hong nei a, ZAM zum panpihna in RM50 zong hong pia lai ahih manin lungdamna lianpi ih pulak hi. Topa’n a gam a dingin hong zang semsem lai tahen.\nTuithang Khuami, Yangon a teng Pa Zam Sian Thang leh Nu Vung Lam Lun te tapa Tg. Thang Lam Mung (kum 45) in 08-11-2018 ni-in hong nusia a, a luang hawm pen UKM zato ah kipuak phot hi. Vai teng ZAM/ZSM panin a kivan laitak ahihi. Sanggam pa hong nusiatna hangin a dah a kap khempeuh Topa’n hong a lam dangin hong hehnem tahen. ZAM/ZSM pan in zong dah pihna ih pulak khia hi.\nKansau khuami Pa Neng Khan Thang leh Nu Lian Do Cing te tapa Thang Khen Kham in GHKL zatopi pan in 09-11-2018 ni-in hong nusia a, a vai teng ZAM/ZSM pan in a kivan laitak ahihi. Sanggam pa hong nusiatna hang tawh a dah a kap khempeuh Topa’n a lamdangin hong hehnem tahen. ZAM/ZSM pan in zong dahpihna ih pulak khia hi.\nZAM ZUM AH HONG ZASAK PAH UN : ZSM pan misi tampite nuntak zia a ki etphat ciang a mah leh amah kisih bawl tampi kiom ta hi. Tuabang a\npian nang hun saupi la hinapi, hihciang dinmun tunding sakhang e kici thei zel hi. Tua ahihmanin Zomite sungah nidang tawh kibanglo, ngeina leh tatzia a hipha nonlo, namuan mawh pian uh a om leh ZAM zum ah manlang takin hong zasak un. Naupang lah hilo “Ak ek lawng ngam, Suangtat sat ngam” te’ sihna ding lampi pan a leh kaih nahihlam “MANGNGILH KEN!”.\nPHONE NUMBER UPDATE BAWL HAMTANG IN :Na phone mang/sia ahih leh a manlang theithei in UNHCR zum ah update bawl hamtangin. Tulaitak in RST kisamsam bek thamloin RSC/OPE leh Innkuan lutpih ding a ngak pawl khat zong kisamsam ta ahih manin na phone No. te mang/sia ahih zenzen leh aman lang theithei in na theih sak ding thupi mahmah hi.\n1. Kai Go Thang (Tauleng) Jalan Duta Mahkahmah pan UNHCR card tawh hong puasuak thei.\n2. Dim Khaw Vung (Tauleng) Jalan Duta Mahkahmah pan UNHCR card tawh hong pusuak thei.\n4. Thang Suan Muan (Tuithang) Sungai Buloh thong ah kiveh.\n5. John Nang Sawm Khai (Darkhai) UN card nei, Midvalley pan operasi tawh kiman Jalan duta immigration lockup ah pan hong suakta kik hi.\n6. Tung Sian Sang (Sawbua) UN laidal tawh kiman hi-in hong suakta kik thei ta hi.\n7. Eng Za Tun (Thangsan) UN tawh kiman in Semenyik Camp ah om. A vai te kibuaipih laitak\nZomi te sungah kimat kihenna na tuak zenzen leh hih phone no. te ah na hopih pah in. Nang a dingin a kiging sa in om den ding uh hi. Sia Tuang Pu : 016 254 4093, Sia Go Mang : 018 202 1216\n1. Niang Ngaih Cing (Pyidawtha) HKL\n2. Hang Thuam (Buanli) HKL\n3. Thang Lian Muan (Phai) HEI\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi a dingin hibangin mapang khawmin nong dinpihnate hang mah uh tawh tuni ciangdong a kikalsuan toto zo ahihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thuk kik tahen. 1. Sia Suan Dot Pau (Laaitui) RM50\nPrevious: Thunget ngahlohna ahang ~ Pu Thangboi\nNext: Numei te’n na kidop gige ding uh ~ Pu Thangboi


timestamp: atn

url: =Philippines gamsung ah akizom in Bomb nihvei puakkham, mi 7 liam :: ZOMI DAILY\nposted on 18 April 2017 at 6:45 pm Lomkholna: News, Philippines, Sawltak, World\nSouthern Philippines gamsung aom namgimtui kizuakna Petrol Station ah Bomb nihvei puakkham in mi 7 liam cih AFP pan kiza hi. Tua Bomb puahkhapna munpen kumpi langdo Rebel te omna tawh kinai mahmah cih Philippines Police te’n Tuesday ni in genkhia uhhi.\nMindanao Island, Tacurong City sung aom Gasoline Station ah Monday zanlam in apuakkham hi a, inntung akhuhtengzong ki lawnkhiagawp cihi. Hih khuasung pen abeisa kum tampisung Muslim Insurgency te’n abuaisakdetna munzong ahihi.\nBomb khat apuakkham masa hi a, apuakkhap khitciangin Security Forces te’n tuamunteng kuamah alut theiloding in khaukhung in dai akaih laitak in khatvei puakkham leuleu hi. Anihveina apuakkhap ciangin Soldier 2, Policeman 3, Civilian 2 cihbangin akigawm in mi 7 in liamlawh uhhi.\nHih Bomb puakkham vaitawh kizom in muanmawh Suspect mi 2 kimankhin a, ahi zongin thunei te’n thusitna nei in aki kancian laitak ahihi ci’n Regional police spokesman Superintendent Romeo Galgo in genkhia hi.\nHihpen Act of Terrorism himawk ahih manin vaisiangpak loding hi. Akiim apam ahzong hihvai tawh akizom migilo omlai khading hi ci’n genbeh hi. Maguindanao Province sungah Muslim Rebels tampi om ahih manin, tuate agenna ahihi.\nMindanao Island pen gitloh gamtatna Crime atam mahmahna munkhat hi a, tuaban ah Muslim thautawi migilo tezong om ahih manin buaina tawh akidimden tuikulh khat ahihi.\nSouthern Philippines sungtengpen kumpi inzong Operation bawlin asiansuahzel uh himahleh Muslim te tampi om ahih manin daihna leh kilemna omthei tuanlo hi. Nungkalsung mahmah inzong thautawi Abu Sayyaf tetawh kumpi galkap te kikap uh a, mi 9 si cih kiza hi.\nRelated: Philippines galkapte leh thautawi migilo te kikap, mi 9 si\nTukum kipatlam in German Tourist khat hih Abu Sayyaf migilo te’n a ngawng tansak uhhi. Nungkumsung inzong Canadian Tourist mi 2 a nawng tansak uhhi. ZD Sawltak #zomidaily\nPrevious: Singapore meileng Station sungah muanmawhhuai van kimu ahih manin kikhakcip\nNext: Australia ah numeino khat innkuanpih te muhna ah Shark ngapi in petlum


url: =Zolai Simbu Kum 100 Cin Pawi Ah (6) ~ Hau Za Cin :: ZOMI DAILY\nposted on 12 January 2015 at 11:09 am Lomkholna: Article, Hauzacin\nHong theisiam unla, Siapi Thuam Khan Thang thuhilhna pen a tuam vilvel a suaksak dingin ka ngaihsun kik phot hi. Ama thugen a kilawp mahmah leh mipi hong khoih mahmah pen “Tuhun pen gualkhadi gui kizamnelh bangin Zomi khempeuh in i sepna khempeuh ah sepkhop hun hita hi. I bulpi a kibang kei zongin i sepna ah mabung khop hun hita hi (paradigm shift)….” cih a uang gen mahmah khat hi. Tua pen tuhuna leitung kalsuan dan hita a Zomi te zong tua kalsang suan dingin hong deihna a gen ahi hi. Gualkhadi a kung, a bul a kibatloh hang a zamna a dawn lam ah zam khawm, singkung khat ah luai khawm uh hi. Zomi te zong tua hun pha ah Topa in hong tunpih hi.\nPawi hon nitak a lungsim hong lawng mahmah khat pen Bethel Zomi biakinn pan Nupite, “Zolianu kei, hong lam vang” cih la sa kawma hong lam diamdiam uh ahi hi. Zomi te paunak ah “Numei thu leh Sialpi ki in kilam ngeilo hi,” cihte khengin Zolianu te Topa in hihtan hong tonpih, hong tunpih hi cih a lahna uh hi a; numei te kinelhsiah in kinengniam in kipampaih in kisimmawh thei hi nawnlo hi; numei thu zong thu hita hi cih a lahna uh zong hipah ahih manin mipi lungsim hong lawng in dai khipkhep in kien lile tek hi. Lungsim sung tawng kietphatna leh kisatsuahna hoihtak khat hi a, minam khangto i hihna a kilangsak lasakna leh lam lahna ahi hi.\nKhanglui huna ngeina hoihlote damdamin kikhelkhel hi cih zong kitelsak ka sa hi. Ngeina hoihlo cih ciangin khuamuhna ciang tawh kituak a tua huna kisam, kizang ngeina hi a, muhna theihna a khan tawh kituak in pilna leh ngaihsutna zong kibehlap in khang hi. Nidang in numeite pen innsung ciang bek ah kiomsak in naukem, anhuan, inn cing cih ciang hi a, innka pial in khuasung vak leh ‘numei sia peuh thusia zong’ cih bangin kiminsia sak in inn pua a pial ding kideih vetlo hi.\nTua hangin numei theihna leh pasal theihna, a khuamuhna uh a thu theih uh kikimlo ahih manin ‘Numei thu’ pen a kicinglah zaw den khat na suak hauzacinhi. Ahi zongin tuhun ciangin numei zong pasal muhna ciangciang a mu hita in pasal theihna ciangciang a thei hita a, lungsim nem leh khauh thu ah zong thudik thuman thei peuh hangsan hita ahih manin numei zong thudik thuman thei in pil in hangsan ngam lelta uh ahih manin Zomi te paunak leh ngeina pawlkhat a hun tawh kizui in hong kizangthei khin nawnlo hi.\nA hoihzaw, a sangzaw, a pilzaw kahlei ah Topa in hong kahsak in hong lamsangta hi. Lungdamna tawh lamna hi a, nupite in zong pasalte hong elna uh, hong demna uh, hong kona uh leh a khasiatna uh hong pulak hilo in – a hun zui in Zomi te zong Pasian thupha tawh kikhangto ta hi cih hong lak uh hizaw hi. (zop lai ding) Hau Za Cin\nPrevious: Nigeria gamah Suicide Bomb sukhamding in numei kizang\nNext: Azenzen in nikhat ni hong lemkei leh ~ Peter Suumpi\nSweden Zomi te’n Zomi dongtuak te panpihna puak\nNew Life 4U Ministry (N 4 M) pan lungdam kohna\nPasian mite sukha ken ~ Tdkhen


url: =Malaysia papi khatin a tanu zawhthawh thutawh buan ahih manin kum 28 thong kikiasak :: ZOMI DAILY\nposted on 15 November 2018 at 10:53 pm Lomkholna: Malaysia, News, Sawltak, World\nMalaysia gamsung ah papi khatin a tanu zawhthawh thutawh buan (Rape) ahih manin, thong kum 28 sung akiading in thukhenmang te’n thupia cih NST pan kiza hi. Thong kum 28 sung akiatding banah ciangduai (Cane) tawhzong atawbo 25 vei satthuakding in thu kipia hi.\nTuabangin ama tanu tektek abuanpa pen kum 42 aphakhin khat hi a, anasep pen nidangin khamtung ah belsiazong akici sikthemneng akaikhawm “Scrap Metal Collector” khat ahihi.\nBuan athuak atanu pen kum 12 bek aphapan khat hi a, Malaysia, Kedah State sung aom Pendang District sungah thupiang ahihi.\nAbeisa September leh October khasung in a tanu pen akigawm in 3 vei buan hi ci’n Sessions Court thukhenmang te’n pulakna neikhia uh a, apa inzong ka mawhkha mahhi ci’n amawh takpilam pulakkhia hi.\nTua papipa pen thukhenmang Judge mi 2 takin ahi Juraidah Abbas leh Judge Azman Abu Hassan te’n thusitna nei uhhi.\nAmasa in tua papipa pen abeisa September 18 leh October khasung in a tanu zawhthawh thutawh Pendang, Mukim Guar Kepayang, Kampung Kedah aom innsung ah buanhi ci’n thu kibawl masa hi.\nTuabangin agamtatna hangin papipa pen “Section 376(3) of the Penal Code” thukhun zui in thong kum 20 akiading in thu kipia a, tuaban ah ciangduai “Rotan” tawhzong atawbo 10 vei satding in thu kipia masa hi.\nTuaban ah a tanu pen a ngeina ahilo akamtawh “Oral Sex” zong bawlsak cih kimukhia hi. Tuabangin agamtatna hangin “Section 14(a) of Sexual Offences Against Children Act 2017” thukhun tawh kizui in thu kibawlbeh a, thong kum 8 leh ciangduai tawh tawbo satbehding in thukipia hi.\nTua papipa pen azi tawh akikhenzawh kum 10 valbang aphakhin khat kici hi. A sanggam numei khatzong adamlo ama kepdingkhat om ahih manin, thukhenmang te kiangah hong hehpih un ci’n thuumna nei hi. Ahi zongin a tanu abuanna hangin akhantawn alungsim agimcip dending dinmun ahih manin, thukhenmang te’nzong angetna pen hehpihzolo uh a, agamtatna tawh kizui in thu akibawl cih kiza hi. Sawltak #zomidaily\nPrevious: Nauluai vei bek tawh nau khangtheilo ~ Pau Khat Suan\nNext: Malaysia gamsung akikhak laibung sungah gulpi khat kimu


url: =Photo: Vanleng sungah pasalkhat aguakin tu, Porn Video enkawm :: ZOMI DAILY\nposted on 5 March 2018 at 4:17 pm Lomkholna: News, Sawltak, World\nPhoto Update: Vanleng sungah aguaktang in atu Bangladesh gammipa pen hih atunga Photo cimawk hi. Aguaktang sitset in vanleng sungah tu ci a, tuakawm in Porn Video en cisawnsawn hi. Hih Photo pen Social Media tuamtuam ah ki thehzakgawp, Viral gawp hi.\nHihvaitawh kisai in Malindo Air panin Representative khatin tuni in thugencianna neikhia a, vanleng sungah nasem Crew te’n asepding aom bangin Airline’s Standard Procedure zangin, tua aguakin aom Passenger papen aki lencip, khakcip ahihi ci’n genkhia hi. Tuapa ii gamtatna hangin midang Passenger te adingin nopmawh piangsak mahmah ahih manin, Crew leh Passenger te’n lencip in akhut khautawh khihsak uh cihi.\nKuala Lumpur panin Dhaka City zuanin alengkhia vanleng sungah pasal khatin apuansilhteng suahkhia in, aguaktang in Porn Movie en hithiat ahih manin Bangladesh kumpi thunei te’n mansuakpah cih NST pan kiza hi. Tua vanleng pen Malindo Air te vanlengkhat hi a, Flight Number OD 162 ahihi.\nTuabang in guaktangin aomgawppa pen Bangladesh gammikhat hi a, kum 20 gualpawl ahihi. Malaysia gamsung, Cyberjaya aom Private University khatah sangkah in aom hi a, agamah aciahlam in vanleng sungah buaina apiangsak ahihi.\nTua Bangladesh sangnaupangpa pen zanni Saturday ni in Kuala Lumpur International Airport panin aomna gam zuanin aciahkhia ahihi. Vanleng alenkhiatzawh asawtlo in aomzia lamdang mahmah, midang tetawh kibanglo cihi.\nVanleng ah Pi 10,000 bang asanna ah alenlaitak in tuapa pen atutna ah apuansilh teng avekin suahkhia in, aguaktang in om cimawk hi. Tuaban ah atutna ah numei pasal zahmawhvai gamtatna “Porn Movie” en hithiat in, agei ah atu midang Passenger te awlmawhvetlo cihi.\ntheStar te pulakna ah tuapa pen aguaktang in Porn Video a enbekzong hilo in, akhuttawh azawhmawh lenkawm in Masturbate bawl cimawk hi. Tuakhit ciangin atutna ah azun tehkhia, atui kawtsak ahih manin, bangmah silhlo aguaktang in Toilet lamah midang Passenger te muhin paikhia cihi.\nTuabang in aguaktang in Toilet zuanin apaikawm in, vanleng sungah nasem numei “Female Crew” khat pumkawisawm cisawnsawn hi. Tuazawh asawtlo in adang vanlengsung ah nasem numeikhat pummatsawm leuleu hi.\nTuabangin agamtat ciangin Cabin Crew te makaipi ahi Head Stewardess in tuabangin agamtatlohding agen ciangin hehmahmah in, adang nasem tezong totsawm, Attack bawlsawm cihi.\nTuaciangin adang Passenger te’nzong mancip huan uh a, khaukhattawh akhut hencipsak in, atutna ah lencip uhhi.\nMore: AirAsia vanleng sungah Chinese pasal khatin zatep ahih manin kiman\nVanleng pen bangmah buaina omnawnlo in, Bangladesh, Shahjalal International Airport atun ciangin kumpi thunei te’n mansuakpah uh cih kiza hi. Vanlengsung buaina atuamtuam….. Sawltak #zomidaily\nPrevious: Mawtaw khatin singkung taihkha in tumnih kisuah, ahawlpa silo\nNext: Hong Kong ah kum 79 aphakhin piteek khat innteeng nasemkhat bawlsia in kiman


url: =UNHCR pan Chin State sung aom kipawlnate tungah thuzaksakna :: ZOMI DAILY\nUNHCR pan Chin State sung aom kipawlnate tungah thuzaksakna\nposted on 19 September 2015 at 9:15 am Lomkholna: Malaysia, News, Refugee, Zomi\nMalaysia UNHCR pan Myanmar – Chin State sung aom kipawlnate tungah thuzaksakna\nKawlgam kilamthakna thu limtak kikanna dung zui-in, UNHCR muhna ah mun pawlkhat ah lungmuanna taktak om thei nailo himah leh Chin State sung lungmuan huaita ahih manin Chin State pan a hong gaaltai mite tawh kisai UNHCR in paizia khat laih dinga kalsuanzia ding anuai a bangin lamthak sialta uh hi.\n1. Kawlgam kilamthakna hangin 2014 kum ciangciang a refugee ngahsa te sim loh minam pawlkhat leh Chin State sunga minam omteng sung pan UNHCR in athak kuamah lak beh nawnlo ding hi. Refugee ngah thei dinga kilawm Presumption Of Eligibility (POE) te sungah hong hel nawnlo ding cihna hi.\n2. (POE) Refugee ngah thei dinga kilawm cih paizia panin Status Verification Procedure (SVP) Dinmun Velcianna a kici paizia thak tawh UNHCR in kal hong suanpih ta ding a, minam leh mimal pawlkhat amau dinmun tawh kizuiin UNHCR panpihna leh huutna a kisam phadiakte bek kimasak ding hi.\n3. UNHCR theihpihna tawh akibawl minam kipawlnate sungah member na hih zenzen hangin nidang bangin Refugee dinmun hong kipia ding cihna hinawn lo hi. Ahi zongin Chin State sung pan na hiphial zongin nangma mimal dinmun pen SVP paizia tawh hong ki etsak khit ciangin a kisam takpi na hih leh Refugee in hong kisang veve ding hi.\n4. Chin State sunga om minamte sungpan UNHCR min-sanna a ngahsa te’n zi leh tate a ngeina mah bangin lutpih thei lai ding uh a, ahi zongin UNHCR minsanna a ngahsa khat in UNHCR minsannaa ngah nai lo khat tenpih in hileh tua a ngah nailote nidang bangin UN minsanna kingah sak ziauziau nawnlo ding hi.\n5. Chin State sunga minam omte huhna leh panpihna pen UNHCR in zomto lai dinga, mipi phattuamna ding leh khantohna dingin a kisam bangbang ahithei zahzah in kihuh in kipanpih ding hi.\n6. UNHCR in Chin State sunga om minamte sungpan adiak in UNHCR minsanna ngah lote leh UNHCR huutna laidal a ngah lote ah hamsatna a tuakte uh theihpih mahmah ahih manin tuate ahuh theihna dingin Malaysia gam sungah nasep theihna Malaysia kumpi tungah a ngetsak laitak ahi hi. ZAM Thupuak\nPrevious: Zogam MP ut te vai ~ Gin Kam Lian\nNext: Tedim khuapi ah (19 Sep 2015)\nVictor Sawmpi says\nI zi te UN ah lut pih akingah loih na bang hang a hi tam?\nKi letthat na lai dal aman taktak ahih loih hang maw ahih kei leh Ki ten na letmat om lo maw cih thei nuam ing…Sia te aw..\ngomunpau @gmail.com says\n19 September 2015 at 10:20 pm\nLeave a Reply to gomunpau @gmail.com Cancel reply\nThe two kids (Naupangte lah dinga kibawl hi)\nKawlgam Tan 10 laivuanna ah sangnaupang mi 52,000 takin laivuanding pelh ~ ZD\nUS te’n aki pawlpih ding uh zawn


url: =Lutang le ngawng (Pasal maw, Numei?) :: ZOMI DAILY\nposted on 20 August 2018 at 8:11 pm Lomkholna: News, Siamsin\nLaisiangtho sungah ‘numei lutang in pasal hi. Pasal lutangin Khazih hi’ ci in ki gelh hi. Ciamnuih cihtak in ‘pasal te a lutang hiaa numei te a ngawng hi. Numei te in pasal te a deih bangbangin hekkawikawi thei hi. Ngawng in lutang pen a deihna mun peuhpeuh ah hek ziau ziau hi ci in ki gen thei zel hi.\nTua ciamnuih sungah ngaihsut ding thutampi om hi. A taktak in cileng ngawng in lutang a deihbangin hekthei ngeilo hi. Ngawng sungah deihna cihzongh omlo hi. Ngaihsut theihna khempeuh lutang sungah a om hizaw hi.\nMit in etnop nei hi. Bil in zaknop nei hi. Kam in gennop nei hi. Nak in a ngimnam dikkha hi. Khua a mu nuam mit, thu a zanuam a hi bil, nak, kam, leh ngaihsutna khempeuh lutang tungah om hi. Ngawng in bangmah theithei lo hi.\nNa nunglam pan in a nging khat na za hi. Na bil in a zakkhit ciangin na mit in banghiam cih munuam hi. Tuaciangin na ngawng in na etnopna munlian ah hong kihei a hihi. Lutang tungpan aa khensatna bangbang ngawng in a zui a hihi.\nNgawng sungah theihnopna, theihtheihna, deihna khat zong omlo hi. Lutang tungpan aa deihna bangbang bek in nasem hi. Tuapen lutang leh ngawng kizopna a hihi. Ngawng in lutang a deihbangbang in a hek kawikawi mawk leh tua innkuan nuam tawntung theilo ding hi.\nPawlpi lutangin Khazih hiaa pawlpi in ngawng a hihi. Pawlpi in Khazih a deih bangbangin hek ngeilo ding hi. Khazih deihna bangbang 100% pawlpi in a zuih zawh ding kisam zaw hi.\nNakhempeuh Lutang ahi Khazih lungdamna ding, Khazih lungkim nading in Khazih deihna bang a zuih ding kisam zaw hi. Tuapen laisiangtho sungah a ki gelh pawlpi leh Khazih kizopna, numei leh pasal kizopna thupaizia a hihi.\nCiamnuih cihtak in ngawnin lutuang hek i cih kawmkawm in a taktak in i gamtat khak ding lauhuai hi. Laisiangtho i laih thei kei hi. Tua ahihmanin laisiangtho deihna a ki lehbulhsak ngaihsutna phiat huai hi. Pawlpi leh Khazih kizopna lehngat kei ni.\nInnkuan sungah numei dinmun leh pasal dinmun khensiam ni.\nA manlo leh a kitelkhial thei ciamnuih tamzat huai lo hi. Banghanghiam cihleh thumanlo mah kizaza leh mitampi te in thuman sa in umkhial thei uh hi.\nNumei in khasum a sang zongin a pasal a zahtak ding kisam hi. Sum le paii leh nasepna khempeuh numei vaihawmna a hiphial zongin numei in pasal a zahtak ding kisam hi.\nNgawng le Lutang thu tu aa zahtawh kong khawlbawl ding hi. Laisim mimal tungah lungdam! Remark: Numei te neuzawsak ding cih deihna hilo hi. Siamsin Library\nPrevious: Tulai US$ leh Kawlgam Kyat kikal leh Zomi te ngaihsutding thu\nNext: Phualva nih kamciam


url: =Leitung numei khempeuh lakpan agikpennu Operation kibawlin 100kg kiam :: ZOMI DAILY\nposted on 9 March 2017 at 7:36 pm Lomkholna: News, Sawltak, World\nLeitung ah numei agik penpen “World’s Heaviest Woman” dingin aki ummawhnu pen India gamah Operation kibawlkhinta cih Indian Doctors te’n genkhia uhhi. Tuanu pen giklua, thaulua ahih manin Weight-loss Surgery akibawl hi a, Operation akibawlkhit ciangin agihna 100 kilogram (220 pound) kiamtuam cimawk hi.\nTuanu minpen Eman Ahmed Abd El Aty akici khat hi a, Egypt gampan ahihi. Weight-loss Surgery akibawlma in agihna 500 kg bang pha ciliang a, leitung ah numei khempeuh lakpanin agik penpen dingin aki ummawhkhat ahihi.\nIndia, Mumbai khuapisung aom Saifee Hospital ah 07 March 2017 ni in Operation akibawl hi a, zato panin Statement akhahkhiatna ah Eman Ahmed adingin alunghimawh leh Well-wishers te adingin lungdamhuai thukhat ah, amahpen Saifee Hospital aom Medical Team te’n bangmah nawngkaina omlo in Operation kibawl khinta hi ci’n genkhia uhhi.\nTulaitak pen zato mahah omlai in akam panin tuidawntheita hi. Medical Team te’n mailam ah khatvei akisamlaiteng bawlkik laiding uh a, amanlang in Egypt gam aciahtheih nadingin ki vaihawm dinghi ci’n kigenbeh hi.\nGuinness Book of World Records te’n nungkum July kha in apulak khiat uh leitungah numei agikpenpen acih uhzong 293 kg bek ahihi. Kum 37 aphakhin Eman Ahmed Abd El Aty pen Operation akibawl khitzawh agihna 100kg bang akiam hangin, 400kg giklai veve ahih manin leitungah numei agikpenpen mah hilaiding kici hi.\nRelated: Nisim Soft Drink bungnihval dawnna hangin Cancer ki ngahbaih (79% Risk) ~ ZD\nHihnu pen Egypt gamsung aom Alexandria City panin India, Mumbai khuapi ah Operation kibawlding in February 11 ni in atung ahihi. Egypt pan India alen nading vanlengzong atuamngiak in akibawl Modified Airbus khat kizang ciliang hi. ZD Sawltak #zomidaily\nPrevious: Malaysia, Kelantan sungah H5N1 Bird Flu ki mukhia ~ ZD\nNext: Subang Jaya Shopping Mall ah Travelator in numeikhat akhepi gawikha ~ ZD


url: =Apple cidam nangin hoih :: ZOMI DAILY\nposted on 6 April 2015 at 1:44 am Lomkholna: Article, Health, Pautunthang\nApple pen singgah minthang mah mah khat ahi hi. Nam tuam tuam tampi tak om hi. Cidamna dingin hoih mah mah ahihmanin gam khangto teah a man tawm sak uh hi. Mangkangte bangin paunak khatah “An apple a day keeps the doctor away” ci liang uh hi. Apple ah vitamin A om a tua in mit thahat sak hi. Sodium(a al) om lo ahihmanin sisan sang(sikhang) ding dal thei hi. Apple pum khatah tui haineu khat dim bang om ahihmanin tua in dangtaak saklo hi. Oxford University a Scientist ten a sinna ah singgah nam a tam neekte lakah 24% in lungtang khawla si tawm hi. Za ah 32(32%) in pumzaw tawm hi. Za ah 21(21%) in natna tuam tuam hanga si tawm zaw ci hi. Hih thu British Medical Journal ah October, 1996 in kisuaksak ngei hi.\nApple ah enzyme nam khat “pectin” kici om hi. Hih pen gilpi ann-gawi a thahat sak ahi hi. Apple i neek ciangin pectin in gilsungah lom(bulk) piangsak hi. Tua in ek khal leh sungpai khawng damsak thei hi. I ann neekte aki gawizan pah loh ciangin natna dang piang thei mawk hi. Misiamte’ gendan in ann neekte gilsungah gawizan loh in a saw tom ciangin gilpi cancer piang thei hi. Apple ah fiber tampi om in tua in cholesterol, sisan luanna bing ding dal thei hi. Lungna leh lungtang khawla sihna hang a tamzaw pen cholesterol san man hi. Cholesterol a niam ciangin BP zong niamin BP san mana pumzaw(stroke) om ding pan kipelhsak thei hi.\nI pumpi ah thau(fat) a tam luat ciangin cancer piang thei hi. Fiber in ann neek cianga thau hoihlo cancer a piangsak thei te hup ahihmanin cancer piang ding pan kipelhsak thei hi. Laboratories tuam tuam a etkhiatna pan in apple a compound om ten cancer cells khang lian ding dal thei ci hi. Italian researcher ten nisim a apple pum nih ne zel te’ lakah gilpi leh nawi cancer 9-42% in tawm cih mukhia uh hi. Cornell University ten zong Apple gah hoihna Zusa tung pan in sinna nei uh hi.\nZusa nisim a apple pumkhat a ne den te’ nawi cancer 17% in niamzaw hi. Nisim a pum thum a ne te nawi cancer 39%\nin niam zaw ci lai hi. Nisim a pum guk nete bang 44% in a nawi cancer ding uh kem thei ci mawk hi. Sinna dang khatah Zusa te apple hawng pia uh hi. Tua bang a piakte uh 43% in gilpi cancer risk niamzaw hi. Tua banah apple –a pectin om in gilpi cancer risk niamsak tuam mah mah cih zong mukhia uh hi. Tua banah digestion dingin apple hoih mah mah hi.\nFrench researcher ten apple a flavanoid namkhat phlorizin in numei si hul khin guh lam natna neite damsak thei cih mukhia uh hi. Apple ah mineral nam khat boron om in tua in calcium neek te guh leh ha adingin a phattuam theih nangin thapia hi. Apple a pectin om in mihing pumpi in insulin aki tangsap niamsak thei hi. A lim lim in mihing te Pasian in singgah ne dinga hong bawl ahi hi.\nPrevious: Zomi te khantohna ding lampi\nNext: Pupa te pumpi cidamna leh kisekhna ~ Thang Siangh


url: =LESSON 12 JUNE 13 -19 A HAMSA LAI SIANGTHO KAMMALTE ~ MUC\nLESSON 12 JUNE 13 -19 A HAMSA LAI SIANGTHO KAMMALTE\nAdmin 9:54:00 PM Articles, Sabbath School Lesson\nLESSON 12 JUNE 13 -19\nA HAMSA LAI SIANGTHO KAMMALTE\nTU KAAL SUNG SIM DING: 2Tim. 2:10-15;1Khang. 29: 17; James 4:6-10; Gal. 6: 9; Sawl. 17: 11\nKAMNGAH: I sanggam Paul in Pasian piak pilna zangin note kiangah lai a hong gelhnate sungah a gen mah bangin note khempeuh in hotkhiatna na ngah theih nading uh hun hong piakna-in Topa hong zekai ahihna thu na phawk un. Lai a hong gelhna sungah a thugente tu-a-te mah a gennuam ahi hi. A laigelhna sungah a telhak thu tampi om a, theihna kicing lo-in lungsim kip lo mi pawlkhatte in Lai Siangtho sung thu a ut ut-un a kawi hei uh bangin Paul thugente zong a man lopi-in khia uh ahih manin siatna a tuaklawh uh hi.” 2Pet. 3: 15, 16.\nPaul laigelhte kimkhat in telhak hi, ci-in Peter in pulaak hi. Tua bangin a telhak thute, thuman a thei lo mi kimkhat in amau kisiatna dingin a ut bangin a khiatna gen uh hi (2Pet. 3: 15, 16). Peter in Paul laigelh khempeuh telhak hi, ci lo hi; pawl khat bek telhak ahihna pulaak hi zaw hi.\nEi zong tua bang mah hi lo i hiam? Lai Siangtho i sim ciangin a vekin i telkhin zo kei hi. I theihzawh loh thu om hi. Tua bangin a theihhak thu-te, bang hang hi ding hiam cihte a kipan, Pasian thuman citakin a zong mi in tua bang thu hamsa-te tawh bangci bangin mainawt thei ding cih thute i kikum ding hi. Mihing in i telzawh ngei loh ding thu haksa om ahihlam i phawk ding kisam hi. Ahi zongin Lai Siangtho hong hilh thu tampi i thei thei hi. Tawmno khat theihzawh lohna hangin Lai Siangtho buppi in Pasian Kammal thuneihna muanmawh ding hi lo hi.\nLAI SIANGTHO GEN KIBANG LO A HANG THUTE\n2Tim. 2: 10-15 sim in. Paul in thuman thutak limtak kantel dingin Timothy hanthawh hi. Eite zong bang thuman hong hilh hiam?\nLai Siangtho a kantel, thuman a thei nuam mi khat in Lai Siangtho sungah theih hamsa, tel hamsa thu om hi, cih pen nial lo hi. Hih thu hangin Lai Siangtho nawlkhin ding hi lo hi. I theihzawh loh thu om mah hi, cih i theih ding kisam hi. Ngaihsun taktak hi lehang mihing ngaihsutna, theihna in ciangtan nei hi; Pasian thu hi ta keileh mihing in na khempeuh, thu khempeuh a thei zo ding hi lo hi. Tua hi-in kicinna om lo, theihna ciangtan nei mihing in ciangtan omlo Pasian Kammal a theihtel zawh loh a om ding mah ahi hi. Tua bangin mihing in a telzawh loh a om hangin Lai Siangtho in thuman tak hi lo hi, cih nading om lo hi. Pasian humopna leh lamlahna tawh kigelh Lai Siangtho a nial mi kimkhat in, tua bangin mihing in a telzawh loh thute siksanin, Lai Siangtho in khial hi, ci uh hi. Tua bang mite in Lai Siangtho in a gen mun khat le mun khat kitukalh hi; khialna nei hi, ci-in Lai Siangtho pen laibu dang khat bangin ngaihsun uh hi. Tua bang ngaihsutna in Lai Siangtho bulpi in Pasian ahih manin, Ama Kammal in a muanhuai-na, Lai Siangtho bup kikhatna phawk kha lo uh hi. Tua bangin muanna a nei lo-te in Piancil Bu (Piansakna thute) nial masak-in nei uh hi. Tua panin Lai Siangtho thu tampi nial toto uh hi. Lai Siangtho sung a kigelh thu khat le thu khat kitukalh om mah hi. Tua bangte in laibu-teikhiatna pan a khial kha hi thei hi. Ellen G. White in hih bangin gelh hi: “Mi kimkhat in laibu-teikhiatna-ah khialhna a om thei mah ding hi lo ahi hiam, ci uh hi. Upna leh ngaihsutna picing nai lo-te in, tua bang khialhna neu-no khat hangin, a lamdang Kha Siangtho humopna tawh kigelh Lai Siangtho deihna taktak mu zo lo ahih manun, Pasian Kammal nial uh hi. Tua bangin Pasian Kammal upkhialhna nei mi a om zongin, lungsim-mawl taleh Pasian kam pan a pusuak vantung thuman thutak thute theitel veve uh hi. Laibu gelhna, laibu-teikhiatna pan khialhnate in kitel kician takin Pasian hong hilh thuman thutak susia lo hi.” Ellen G. White, 1SM., 16.\nBang hangin kiniamkhiatna leh lungsim ki-apna tawh Lai Siangtho sim ding thupi hiam?\nA TELHAK THUTE LUNGSIM SIANGTHO LEH LIMTAKIN SIM IN\nLai Siangtho nasim ciaing thu hamsa, a telhak thu na tuak kha ngei hiam? Tua bang a tuak kha ngei lo om lo ding hi. Tua bang thu hamsa, a telhak thute bangci-in na mu hiam? Tua bang thute tungah bangci lungsim puak nei ding kisam hiam?\n1Khang. 29: 17; Pau. 2:7; 1Tim. 4: 16 sim in. A hamsa Lai Siangtho munte tawh kisai bang hong hilh hiam?\nLungsim man tak tawh tua bang thu hamsate i zo thei hi. Lungsim takpi tawh Lai Siangtho a sim mi in tua bang thu hamsa, a telhak thute kitheihmawh bawl lo uh hi; nial lo uh hi. Lungsim takpi nei mi in thu hamsate limtak kantel a, mihing hoihsak thu tawh melh ziau lo hi. Tua hi-in Lai Siangtho sim a kipan i nuntakna-ah Pasian zia le tong tawh kalsuan ding thupi mahmah hi. Pasian in lungsim mantak leh thuman theihnopna lungsim paakta hi.\nLungsim mantak a nei mi in a telham, a hamsa Lai Siangtho sung a thute ama hoihsak bangin pulaak lo hi; mite zaknop thu bek pulaak lo hi. I telzawh loh thute telzawh dong ngak kul hi. Thuman deih-in Lai Siangtho kantelna in khatlekhat kimuanna, a cidam kizopna piangsak hi; tua muanna in khat le khat kizopna cidamsak hi. Tua in mihing zak nop mawkmawk thu sangin tawntung kimang ding thuman sung hong tun zaw hi.\nLai Siangtho sung thu hamsa-te upmawh thu siksanin a khiatna pulaak sangin, a khiatna, a cihnopna ka theihzawh hi lo hi, cih ding hoih zaw hi. Lai Siangtho a khiatna genkhialh khak ding a kidawm mi in Pasian kammal a theitel nuam takpi ahih manin mihing theihna in ciangtan nei-in a theihna kicing lo ahihteh, ci-in ama theih bangbang a khial thei lo bangin pulaak pahpah lo hi. Tua bangin a kidawm mi in ciapteh dingin a thupi khat ahih keileh cihtham lo ci lo-in limtak kantel hi. Lai Siangtho leh Lai Siangtho tawh kisai thu khat, theih masak gen masak hi lo-in, limtak ngaihsun kantel phot uh hi.\nLai Siangtho sung a thu hamsa kimkhatte leh nangma theihtelna tawh a kituak lo thu-te tungah koi bang lungsim puak nei-in, na ngaihsun hiam?\nKINIAMKHIATNA TAWH THEIH HAMSA-TE KANTEL\nJames 4: 6 -10; 2Khang. 7:14; Zeph. 3:12. Bang hangin Lai Siangtho thu hamsate i sim ciangin kiniamkhiatna thupi hiam?\nKiniamkhiatna, ei le ei kitheihtelna in mihingte in amah sangin a lian zaw, a sang zaw khat tungah kinga hi, cih pulaak ahi hi. Na khempeuh in mihing khut sungah om lo ahihna phawk thei uh hi. Tua bang mite amau angsung thu sangin thuman thutak manpha ngaihsut uh hi; thuman in amau ngaihsutna tungah kinga lo ahihna mu-in, Pasian tungah kinga zaw ahihlam phawk uh hi. Amaute theihtel thuman a lian penpen in thuman a theih uh in tawmno khat bek ahihlam a kiphawkna uh ahi hi. Paul gen mah bangin amaute theih thuman in limlang a et tawh kibang hi (1Kor.13:12).\nTua bangin kiniamkhiatna hangin hamphatna in tampi hi. Kiniamkhiatna lungsim tawh thuman kantelna in theihna-ah a khantohna hi. Bang hang hiam cihleh tua bangin a kiniamkhiat mi kithu hilh ding ut a, thuman a theihna khang semsem hi. Tua bangin mi thuhilh a pom thei mi in a khialh hi, cihna hi lo-in, lungsim kip nei lo-in a ngaihsutna khel themthuum cihna hi lo hi. Lai Siangtho thuman ukna sungah ki-pumpiak cihna hi zaw hi. Hih bang mi in ama theihna in kicing lo ahihlam a phawk manin Pasian Kammal a theihna kibehlap toto hi. A kiphasak mi, ama theihna kicing a kisa mi in ahihleh tua bang hi lo hi.\n“Ama nuntakna a makaih dingin kiniamkhiatna, hotkhiatna thuman theihtel nopna lungsim a nei mi in Lai Siangtho hong hilh thute thei lo-in a om kei hi. Ahi zongin ama ngaihsutna tawh kituak lo thu khat langpan ding ngaihsutna lungsim tawh Lai Siangtho a sim mi in ahihleh ama kitheihsakna in hotkhiatna thuman tawh kigamla-sak hi. Thuman a theih loh khak ding a lung himawh lo mi tungah Topa in ama thuman pulaak lo hi. Thuman langpan-in theihnopna a nei lo mi tungah Pasian in zawhthawh thu-in hilh lo hi. Bang hang hiam cihleh Satanin ama nungzui dingin mimal lungsim sungah thuman langpan nading guan-in, Pasian ii a siangtho thukham in kimanna nei lo hi, cih ngaihsut pia hi.\nNuntakna Kammal i sim ciangin lungsim kiniamkhiat a, lungsim takpi leh Pasian zahtakna tawh i sim kul hi. Tua bang mi bek in thuman khuavak mu ding hi.” The Advent Review and Sabbath Herald, Aug. 22, 1907.\nKoi bangin kiniamkhiatna leh thuman thutak tonkhawm hiam? Gentehna-in Sabbath in thuman hi, ci-in ei Seventh-day Adventist in i up hi a, Sabbath a nial mi tampi in khial uh hi, cih ngaihsutna koi bangin na ngaihsun hiam?\nKHENTATNA LEH LUNGDUAI-NA\nGal. 6: 9 sim in. Mi tungah thupha bawl ciimtak lo ding a hong hilh bangin Lai Siangtho i telzawhlohte zong ciimtak lo ding hong hilh hi. Tua bang ciangin lungsim kip leh lungduai-na in bang hangin thupi hiam?\nZawhna taktak ngah nadingin kulhkalna kisam tawntung hi. Baihtakin i ngah van le nate i thupi ngaihsut kei hi. Tua bang mahin Lai Siangtho sung thu hamsate zong i tel mateng lungduai tak leh lungkia lo-in kanbeh, zonbehna pan i theihtel thu in manpha-in a thupitna kiphawk pha semsem hi. Lai Siangtho i sim thute kantelna-in i hun zatte in hun manpha hi a, hun zangsiam i hi hi. I tel zawh loh thute khat i tel nadingin i hun bei khempeuh in hun manpha hi zaw hi. Hamsa takin i zon, i kankhiat thu in ei adingin manpha semsem hi.\nOlno takin a kithei zo lo thu in theihzawh ngei loh ding thu hi, cihna hilo hi. Hih thu i mangngilh kha zelzel hi. Mi tampi in Lai Siangtho a sim thute uh tel zo lo-in, theihbat dinghi kei ci-in nusia pahpah uh a, pawl khat in Lai Siangtho muan tham cing lo hi, ci sawnsawn uh hi. I ngaihsutnate in kicing khin lo hi mah taleh hamsa lo-in i tel pah thuman om hi. Sangnaupang khat in algebra (maths) a muhcil-in hamsa sa mahmah-a a theih zawh nading hanciam taleh a theih zawh lohteh kuama theih zawh ding hi lo hi, ci hileh, ahi mah ding hiam? Tua bang mahin Lai Siangtho i tel zawh loh khat pen kuama theih zawh ding hi lo hi, cih pen khial hi.\nTheih hamsa thu khat theih zawh nading hanciam mahmah taleng i theih zawh loh thute tawl khat koih phot a, Pasian hong piak i theihsa thuman tawh kalsuan ding kisam hi. Pasian hong lamlahna thuman i theihna ciangciang tawh nungta hi lehang, i telzawh loh thu hamsa-te theihtelna hong guan thei hi. Tua hi-in lungkia lo-in kulkalna tawh Lai Siangtho i kantel ding kisam hi. A tawpna-ah lungduai-na pen hun nunung-a a nungta Pasian mite nunzia ding hi (Mang. 14: 12).\nLai Siangtho tel hamsate theih zawh mateng hanciam, kulhkal takin a kantel mite tung pan bang thu nuntakpih ding i hiam?\nTHU HAMSATE THUNGETNA LEH LAI SIANGTHO SIKSAN\nSawl.17:11; 8: 35;15: 15, 16 sim in. Sawltakte leh thu-um mi masate in theihham thute bangci muh uh hiam? Bang hangin Lai Siangtho a khiatna genna-ah Lai Siangtho mah siksan ding thupi hiam?\nLai Siangtho sung theihham thute telzawh nadingin a hong huh thei a hoih pen in Lai Siangtho mah hi. Tua bang a hamsa thute Lai Siangtho mun khat mun nih bek tungah kinga lo-in, Lai Siangtho buppi mah siksan ding kisam hi. Lai Siangtho i tel nadingin Lai Siangtho mah siksan ding kisam hi. A manpha suangkhuk to-te bangin Lai Siangtho thuman telkan ding kisam hi.\nLai Siangtho na simna mun a khiatna na theihzawh keileh a thu kibang kigenna a dang mun khat sim inla, enkak in. Lai Siangtho sung na theihsa thute siksan lecin a hamsa thute na theitel ding hi. A hamsa Lai Siangtho munte hangin na theih thuman thute thu hamsa suaksak kei in. Lai Siangtho pua lampan mihing pilna, leitung nate thu theihna (science) cihte siksanin Lai Siangtho a khiatna pulaak lo zaw-in, Lai Siangtho mah siksan-in Lai Siangtho a khiatna gen ding kisam hi.\nKhukdin-a thungetna tawh Lai Siangtho thuman theihtelna i ngah ding hi. Thungetna tungtawnin Pasian in Ama thuman khuavak hong musak ding hi. Lai Siangtho a humop, Lai Siangtho a gelhte a makaih Kha Siangtho mah in a hamsa thute theihtelna hong guan hi. Thungetna in i lungsim khempeuh Topa tung a sungkhia hi-a, a hamsa thuman thute theihtelna i ngen thei hi. Ama kammal thuman a mu thei dingin i mite Topa in a hong honsak ding Amah i ngen thei a, Ama thuman sungah a hong makaih dingin thu i ngen thei hi. Tua bangin thunget in thupi hi. Pasian in a hong makaih nadingin i thu nget hong dawng-in, Kha Siangtho tungtawnin eite hong makaih hi. Topa in Lai Siangtho sung-a a hong lah thuman thutak tawh kituak lo thu peuhmah hong hilh lo hi. Topa in Lai Siangtho tawh kituak lo bangmah pulaak lo hi. Kamsangte leh sawltakte a humopna tungtawnin amaute hong gelhkhiat uh Lai Siangtho sunga kigelh thu-te a kip zaw semsem dingin Pasian in nasem hi.\nKoi bangin thungetna in Pasian kammal i tel zawk nading leh lungsim mantak neih nadingin hong huh thei hiam?\nNGAIHSUTBEH DING: Ellen G. White, “ What to do with Doubt” 105 -113 in Steps to Christ sim in. Methods of Bible Study, www.adventistbiblical research.org ah en in.\nLai Siangtho sungah ciangtan nei mihing ngaihsutna in a theihbat zawh loh ding thuthuk tampi om hi. Tua bang thute in mihing theihzawh ding hi lo hi. Tua hangin kiniamkhiat lungsim kisam hi. Topa tungah ki-apna lungsim tawh Lai Siangtho sim ding kisam hi. Lai Siangtho tungah a citak mi in ama ngaihsutna tawh kituak lo hi phial taleh, Lai Siangtho cih bangbangin pulaak hi. Lai Siangtho tungah a citak mi in Lai Siangtho kammalte zahtakin ama ut bangin gen lo hi. Mi kimkhat in amau deih bangin Lai Siangtho kammal khek uh a, amau hoihsak bangin a khiatna gen uh hi. Tua bangte in Lai Siangtho thuman pan lampialna hi.\n“Pasian kammal i sim ciangin Pasian zahtakna, thungetna a om keileh Pasian theihtel nopna, Ama deih bangin nuntak nopna lungsim om lo ding a, lungsim in uplohna tawh kidim ding hi; Lai Siangtho uplohna khang semsem ding hi. Galpa in tua bang lungsim ukcip ahih manin Lai Siangtho a khiatna a pulaak in a man lo vive hong suak hi. Bang bangin leitung pilna nei uh hi taleh kampau, gamtatnate in Pasian deihna tawh a kituah keileh Lai Siangtho a theihna uh zong a man lopi hi pah a, tua bang mite thugen in muanngam thamcing lo hi. Lai Siangtho sungah khialhna, a gen thu a kibang lo a kankan mi in Lai Siangtho hong hilh thuman mu thei lo hi. Kitel takin hong kihilh hi mah taleh, ngimna man keileh uplohna, muanmawhna khang semsem hi.” Ellen G. White, Steps to Christ, 110, 111.\n1. Lai Siangtho sung thute theihtel nadingin bang hangin kiniamkhiatna leh thungetna tawh Lai Siangtho sim ding, bang hangin thupi mahmah hiam? Lai Siangtho i tel nadingin bangci lungsim puak zia-te kisam hiam?\n2. Lai Siangtho sungah a hamsa, telhak thute a om pen lamdang-in ngaihsut ding kisam hiam? Tua thute bek tham lo piansak kimlepaam nate thu i telzawhloh tampi om hi lo hiam? Gentehna-in tuni dongin tui tawh kisai i telzawh loh thu tampi om hi.\n3. Adventist thu-um mi khat ihihna tawh koi bangin Lk. 23:43 mite na hilh ding hiam? Mi tampi in a khiatna a pulaak uh tua ni mah-in Jesuh in guta pa tawh vantungah om takpi ding hiam? A khiatna mantak in bang hi ding hiam? Hih thu i tel nadingin Jn. 20:17; Thuhilhsia 9:5; 1Kor. 15: 16- 20 cihte in hong huh thei ding hi.


url: =Tuni Pasian Kammal (Feb 2, 2019) :: ZOMI DAILY\nTuni Pasian Kammal (Feb 2, 2019)\nposted on 3 February 2019 at 8:20 am UTC+9:30 Lomkholna: Kammal\nNote in, “Ka pute khang hunin om le ung Pasian kamsangte a kithahna ah ka kihel kei ding uh hi,” na ci uh hi. Tua bang na cih uh ciangin note in, Pasian kamsang a that mite suan leh khakte na hih manun note langkhat ah tecipang ding uh hi” (Matthew 23:30, ZV).\n1) Jesus hunlai-a Israel-te in “Ka pute khang hunin om le ung Pasian kamsangte a kithahna ah ka kihel kei ding uh hi,” ci uh hi. Ahi zongin Jesus in no-le-no kipengsakin na pute-uh na mawhsakuh na mawhna-uh kilangh zaw hi a cih nopna thu gen hi.\n2) I nuntakna ah ama dinmun ah kei om leng “tua cih ning”, “tua cih kei ning” cih bangin midangte dinmun kigen ziauziau thei hi. Ahi zongin amau dinmun ah om taktak lehang amau sangin kisuuk zaw lai thei hi.\n3) Midangte thanemna pen adang tuamtuamin i zat sangin ei mahmah i kipuahphatna-in zat ding hi zaw hi.\nPrevious: Lawhcinna Lianpi na ngahnopleh\nNext: Naungek khat utbangin aki lotgawp, peigawp laitak Video ki khahkhia


url: =Zogam in nang tektek hongngak :: ZOMI DAILY\nposted on 21 October 2017 at 3:52 pm Lomkholna: Cinliankhai, News, Politics, Zomi\nZogam in nang tektek hongngak ~ Cin Lian Khai\nZomi it leh ngaihteng, Oct 16-2017 Malaysia ah Zomi Khuado vasim thei ingh. Khuado Committee ten hun minite 15 hongpia in Shortspeech vanei thei ingh. Tualai ah athulu ding in “ Zogam in nang tektek hong ngak” na ci ingh. Milak ah thugen mengmenglo kahihman in mipi mai ka tunciang, tuazah tak a mipi tam mai ah ka ding ciang ka tha hong ling mahmah hi. Lungsim takpi leh deihsakna , lunggulhna takpi tawh Zomi tangval honkhat hong ciah in ih gam ih lei mikhut sung ah om aiteh a lakik ding in hong ciah uh leh cih lunggulhna tawh “ Zogam in nang tektek hong ngak” aci hingh.\nTuaban ah Zomi/Zogam it tektek ih hihteh ei mahmah in ih gam ading sem nuam ding hihangh, mi khut a gul mat sawmlo ding hihangh cihnop na hi. Zomi khempeuh in Zogam a zun ding in tunnu Zogam in hong ngak cihnopna zong hi. Anuai a bang in thulu guan in na gen thei ingh. Zogam in luankhi tawh haibang hong ngak hi.\nZomite Dinmun Ahuampi\nZomite ih dinmun ahuampi in enleng, Kipawlna tam mahmah a, Zomi Innkuante, Civil Sociaty Organizationte, NGOs te Biakna Kipawlnate, Party, Thaw tawi ci-in dinmun kip kinei mahmah ta hi. Tuate sungah Community pan\nZIUSA in UN ah Consultative hong ngah hi.\nBiakna kipawlna pan ZBCA in WBA ah member hong ngah hi.\nCSOs pan ZYA in khua 100 val ah zungkha khin hi.\nMizoram State ah Zomi cih ciaptehna ih ngahnang Zomi Cultural Society ten pan alak laitak uh hi.\nManipure State ah ZRA in India Kumpi tawh kilemna la hi.\nKawlgam ih Minam Minsel Party ahi ZCD pen Kawlgam Innpi ah tukhin hi.\nZogam, Tedim -Tonzang huam bekbek ah zong ei thuneihna tawm lai mahmah hi.\nRebuplic of Union of Myanmar (RUM) Dinmun Tomlak\nAtom in Kawlgam dinmun enleng, NLD in gualzawhna hongngah hang in Mipi deihloh penpen kilemkimna hongdal 2008 Constitution hong khekzo paklo ding uh hi.\nAbeisa 2015 Nationwide Ceasefire Agreement in Mualmi Thau tawi kipawlna UNFC leh EAOs teng sukham zawsawp hi. Kilemna om cih thadah, kikapna tudong omlai hi. UNFC kitamkham ahihman in Kilemna lalo Thahat Tautawite NA-Northern Alliance ah lut un, Federal gam apiang mateng malak sawm uh hi.\nUnion Peace Conference-21st Century Panlong ihcih sam hang, Thautawi kipawlna khempeuh lutsaklo uh inclusive loban ah 2015 NCA Roadmap bek ahihman in Galkap Kumpi mah in thunei ahihna tawh, kilemna hong tunpih zolo ding cih muhsa ahihi.\nNCA pan FPNCC- Why Nationwide Ceasefire Agreement to Federal Political Negotiation and Consultative Committee\nHong Ki Zimcipta\nTua Kawmkal ah Zomite ihdinmun atoi mahmah lai hi. Zogam nalengh ah Galkap nam thum om a, Kawl Galkap, Chin Galkap leh Meitei Galkap ahi uh hi. CNF ten Gamgi ah siahdong uh a, Meiteiten Tonzang Gam Senam le Sialmei lam ah busa in Bengcing uh hi. Hihte ahun in ihdang a ih hawlkhiat zawh kei leh Zomi zingvai mial mahmah ding hi. Zokam bek a kizatna mun Tedim leh Tonzang ah Namdang Galkapten thu hong nei uh hi.Zomiten Leitangh nei napi hangh, mi khutsung ah piapia hihangh. Leitang pen Sisan tawh a kihu ahihi, Zomi Galkap in Zogam a kem ding ahihi, nang leh kei tektek Army sem in gam kemcing ding hihangh.\nZomi Galkap dingzo leng Zomiten hamphatna tampi ngah ding hihangh. Zogam pan Galkap dangteng thautawina hang in thutawh hawl khia zo ding hihangh. Minam lian ih hihna lakzo ding hihangh. Nikhat niteh Zomi leh Zomi bek kiuk in kuama khut nuai ah om nawnlo ding hihangh. Zomi State lazo leng Zomite khangto in gual englo ding hihangh. Federal Union hong kilamteh Zomi thusung in Zomi State lamkhia leng, khangsawnte ading in khangtohna lianpi hongsuak ding hi.\nIh nuntak sung, ih Gam ading in, Ih sep zawh tantan ihsep kei leh ih tu ih ta te ading in gam hoih apia zolo hihangh. Khaici hoih tuhni.Galkap ih cih sam hang Politics ah kikap ni, nongngap hia cih hipah lo a ko om ungh cih lahna zong ahihi. Political Demand( ih deih ih nget theih nang Thau kitawi hizaw hi.Thu leh La tawh do kei leng, Galtai Minam leh Mi khut sung ah aomden Minam ih suak ding lauh huai mawk hi. Thu tawh adodo pawl om a, thu bek tawh akido theilo na om hi.\n9Miles pan Tedim/Ciau /Cikha Mawtaw paiteng Tax Zomi ten la in Zogam Budget Tedim pan zekkhia leng kikhangto mahmah ding hi.Gulu Mual leh Dolluang Gamsung a Sumngoteng sumsuah in Tedim pan zek leng vam mahmah ding hi.Tedim leh Kawl kikal minit 90 bek Mawtaw tai leh ki vam khantoh ding hi. Kalaymyo ah Sang/ College kah leng ki vam pil semsem ding hi.Tedim-Tonzang-Cikha lampi Cement Road hi in, Cikha ah Manipur tawh kizopna Boader Trade Center om leh e, khuvam lodia.Tedim pan Migam Falam District ahi Rih tawn nawnlo in, atedim-Kapteel-Tuidil lam tawn in Mizoram tawh kizopna Boarder Trade omleh bel naizaw lai in kikhangto mahmah ding hi.Tedim to Bulphek or Tedim to Dalkhai-Mizogam ah Boarder Trade bawl zihziah leng ee. Zomi zingvai Zomi in hawm in Zogam ah Free Trade Economic Zone khong nei leng, Free Tax khong, etc\nGam leh Minam pen Sisan tawh akilei hi.\nIsreal te tangthu honkhat en pak lehangh, Mr.. Nethanyahu in hi ibang in gen hi.Tuma kum 70 lai in Jew te Tuu hon bang in hong kithat hi. Tuma kum 60 lai in Gam nei kei ungh, Galkap nei kei ungh. Arab gam pan gam 7 ten a neu mahmah Jews State tawh gal kido ding in hong phin uh hi.Tuado ding , Ko galkap 650 bek pha ungh. IDF (Israel Defense Army) cih bang om nai kei ungh. Gal Vanleng zong nei nai kei ungh, Gam leh lei it mihangsan bek nei ungh. Lebanon, Syria, Iraq, Jordan, Egypt, Libya, Saudi Arabia ten tha khatthu , hun kibang in hong do uh hi UN ten hong pia ka gam uh 65% Sehnel gam hi.. Tuma kum 35 lai in Arab a galhat pen gam thum ni 6 sung in do ungh a zo ungh.\nTun ahih leh, Gam, Galkap, Gal Vanleng, Sumleisumzuakna, IT, Siavuan cihteh ahoih mahmah nei ungh. Sehnel gam ah khaici namcin ciing thei ungh. Space ah zong Satellites 5 khah khin ungh. Leitung ah khangto pen leh galhat pen USA milip 250 million, Russia, Milip 200 Million, Chinna, Milip 1.3 billion Europeans – France, Great Britain, Germany – Milip 350 million tetawh liangko kikim ungh. Laisiangtho sung a kigelh hatsatna leh adang Leitung migilo, galhatte hong piak tampi tak thuak in kantan zo ungh. Ahang pen ko leh ko ka ki it mahmah man uh hi ci-in gen hi.\nIndia gam makai SB Chandrabos in ‘ Give me your blood, and I will give you freedom’ ci hi. Na sisan nongpiak leh suahtakna kong pia ding hi ci hi. Gam leh minam pen Sisan tawh a kigum a kilei ahihi. Thudang khat in gen leng Zomi galkap hong lut un, cihnopna ahihi. Moses zong Pharaoh kiang ah a gen masa pen’ let my people go’ cih kammal in Zomi Pasian nasem khempeuh in naza ta un, Moses pen politician leh Nationalist hi. Zomi cih paulap in gospel mawk paipai pawi mawk bawlbawl kei unla, ih minam ading hong kin un, nozong Zomi Nationalist hi uh leh. Ko Pasian nasemte lo in Minam nasemte piangtheilo hi ci-in mipi mai ah kam dimdim in gennawn kei unla, Zomi zingvai pen Politician te bek hilo ihvek in Zomi a kici khempeuh i vaipuak hi cihnopna hi.\nTuabang a Gam ih neih theih na ding in ki it mahmah kisam hi. Kihai Thutuah Ni ciphial ingh.AKipilsak teng hong kihaisak henla, lawngkhat in luangkhawm ni. Ahang in a kipilsakteng hang in buaina tampi om a kikhenkhapna leh kiamsukna piang hi. Mipil taktakte zong kipilsak tuanlo hi. FB zangh thei khat kipilsak cihpah zong mihai hituanlo. Zomi makaiten Mei lak ah hong tuakpih samlo ding hi.\nB Muan Ngaihte lasak (Kua Hiam Ding Ding?)\nA: Tualai khangno lia leh tang lungngai dih ve ni, ih gam pupa satsa lei tulding bangzo hi, ka gam ka lei ihci a kamkei bang ih hang, ih gual in zingvai hong hawm khum ta\nCho:’ Kuahiam ding ding , kuahiam kuan ding ih gam a ding in,\nItna taktak Pasian anei, Gam lei a it ding, gam lei ahuai tusawn khangsawn makhual ding’2\nHongzun henaw tungsianmang in pupa satsa gam, maciang huai ding hong siam hen aw.\nB. Dogal kisuah kei ni maw gamlei it vang in, sinthu ih hawmkhial zong in zing hawm khialh ci ni, selung liap pakbang vulte thelbang thokik ding,ih gual in zingvai hong hawm khum ta.\nShortspeech Pan Longspeech\nZomi Khuado, Malaysia\nPrevious: ZAM Thupuak :: 22 October 2017 (Zomi Khuado Pawi pulakna)\nNext: Malaysia, Penang Construction khatah mencim in mi 3 si, adang tampi vulhnelhcip


url: =Huai Siam Ni ~ Hau Za Cin :: ZOMI DAILY\nposted on 16 April 2016 at 7:00 am Lomkholna: Article, Hauzacin\nZomi te tenna leitungbup bek ahilo Singapore nangawn ah namdang Sen, Mikang, Japanese, Korean, Indian, etc cihte hong tam deuhdeuh ta ahih manin Zomi te in lungsim picing tak tawh namdangte i huai siam ding, i lawmbawl siam ding, i kholhpih siam ding kisam mahmah hi. Leitung pen Zomi te ading beka Pasian in hong bawlsak hi tuanlo a midangte adingin zong a bawl hi a, a sungah a teng mite Zomi te in i huai siam ding a thupi mahmah hi. Zomi te in minam dangte huai siam peuh le hang amau zong hong it in hong ngai ding uh a, Zomi te tenna leitung zong hong nuam mahmah ding hi. Tu ciangciangah Zomi te paubanna omlo in midang tawh kikholh i siam mahmah hi; lungdamhuai hi.\nTua hi a, leitung minam tuamtuam i tenna leitang pan pusuak in leitang dangah i kithehthang tek hi. Zomi te bek hilo in namdangte zong Zomi te cih dan hong zui in hong pai ngelhngelhta uh a, i nung hong zuite i neumuh pahloh ding thupi hi. I ban kaih a, i pattah a, i kikholhpih ding ahi hi. Tua manin mun tuamtuam, gam tuamtuam ah i kimuh ziahziah ciangin zong i muh ciil midangte zong i tenna Zogam leitung ah hong kibualta uh hi maw ciin midang muh kei ni. Amau zong Zomi te tenna leitungah a teeng uh hi a, Zomi te mah banga van leh lei a bawlpa khutsuak ahi uh hi. Zomi te mah bangin amau zong nek ding silh ding dawn ding a zon uh kisam a, Zomi te mah bangin van hoih, sumnu sumpa lam nuam uh hi. Zomi te mah bangin pil nuam uh a, Zomi te mah bangin nasep thanuam sawm uh hi. Zomi te mah bangin hanciam nuam uh a, Zomi te mah bangin a bu a mang suak nuam uh hi. Zomi te ut teng deih teng a ut man uh, a deih manun Zomi te in i tuam bawl hetloh ding ahi hi.\nAmau zong football khawng mah lunglut sam uh hi.\nMidang peupeuh zong na en le uh cin Zomi te mah bangin puanhoih silh khawng na ut keei sam uh hi. Khi hoih khawng na awk nuam uh a, tau hoih khawng na bulh nuam sam uh hi. Tuhun ciang a kilim zat semsem iPhone nangawn Zomi te mah bangin na deih luilam uh a, Zomi te mah bangin a man tam peuh leh a van hoih ding cih zong na thei pianpianta uh hi. Tuate khempeuh Zomi te in i telsiampih ding thupi mahmah hi.\nZomi te mah bangin amau zong engineering, nursing, cih khawng na ut sam uh a, teacher leh doctors, pastors leh businessmen hih ding khawng na lunggulh sam uh hi. Zomi te mah bangin college kah nuam in, university ah nungak te tawh lamsiau (walking pai khawm) nuam uh a, Zomi te mah bangin romantic life khawng leh itna ngaihna tawh ki et hiuhiau khawng zong nuamsa uh hi. A kingai a kiteng mah na om kawikawi sam uh a, Zomi te mah bangin parcel tawh a akivaikhakha zong na om veve uh hi.\nZomi te hih dan khempeuh hong zui den uh ci kei ni. Zomi te amau huai siam ding, amau khoi siam ding, amau it siam ding leh kikholhpih siam, lawmbawl siam dinga piangsakpa in hong piansak ahi hi. Kuamah i muhdah ding omlo a, kuamah i simmawh ding omlo hi. Kuamah i neumuh ding omlo a, kuamah i tuambawl ding omlo hi. Leitung pen Zomi te ading bek hilo a, midang zong a teng dinga gelna omsa ahi hi. Midang huai siam dinga hong piangsakpa i mangngilhloh ding ahi hi.\nHuai siam cih hangin pom khin ding cihna hilo a, Zomi hihna a nawngkaisak, Zomi te tenna a nawngkaisak cihte a om leh i hilhsiam ding, a kul leh zong i holimpih ding, Zomi te leitang leh gam leh mun bel i piakloh ding ahi hi. Mikhual na neih ciang na inn pia pah, na go, na gamh khempeuh pia pah lecin tua na zinpa pen na zin hinawnlo in nangma inn teekteek ah nangmah zin, mikhual, guest na hikik hi. Tua manin na zindo ding hi a, na neih na lam leh na mun na mual na piak pah heet-haat ding hituanlo hi. Lengla pen niangtui dawn khit, annek khit, holim khit ciang ciahkik pah a, mikhual leh zinte pen a ni a zan taam in anne khawm kikhawl khawm i om khit ciang ciahkik uh hi. Pemta ahih leh hong teeng suak in i mun i gam ah mun leh mual hong nei uh a, i khua i tui hong suak in hong kibual uh hi. Gamkekte in bel i mun i mual hong sut nuam hi uh a, a ngah uh leh ei taikhia; a ngah kei uh leh amau mun leh mual en laksak cih dan hi. Zomi leh namdang khempeuhte i tenna leitung tuabang tawh nuntakna gam hi.\nZomi te mah bangin mite in zong leitungah thupi ding, nopsak ding, hauh ding liat ding na lunggulh uh a, Zomi hilo a nei a hau a om leh zong hazalo a Zomi te tenna leitung ah sum zat ding a keem te hi uh, Zomi te tenna leitung a nuamsak mahmahte hi uh ci-a i huaisiam ding, i khualsiam ding ahi hi. Namdang Zomi sanga hauzaw na muh leh zong amau zong Zomi te lungsim mah tawh a kibang lungsim nei himaw na ci ziau lel in. Zomi banga music tum siam na muh leh zong amau zong music lunglut om hi maw na ci ziau lel in. Zomi banga lasiam a om uh leh zong amau zong Zomi bangin lasak na uk uh himaw na ci ziau lel in. Zomi hong dem hi tuanlo uh a, amau zong Zomi mah banga a hanciam man uh hilel hi. Zomi te tenna leitung a bukimsak, a bucingsak, a picingsak ahi uh hi.\nZomi te banga a kiliansak, a kithuneisak, a ki founder sak, a kibu sak na muh leh zong amau zong Zomi te mah bangin kiliatsak, kibusak, kimaisak, ki founder sak hih pen nuamsa uh hilel na ci in; thupi in na ngaihsun het kei in. Amau zong Zomi te tenna leitungah a teeng uh hiven eee…!\nNa hawh na ciahna, na vakna na tatna ah Zomi te banga kinial, kitawng, kihua, kilai, kigensia, kiko, ki mitsin, kimu nuamlo, kiho nuamlo, kipelh, kihaza cih bang na muh leh amau zong a bucinglo Zomi te tenna leitung ah teeng uh hiven na ci in la, a ki huat, a kihopihloh, a kinuak nemnum hang un lamdang na sa tuan peuhmah kei in. Zomi te banga amau zong lungsim tuamtuam a nei uh hilel hi. A ki it mahmah, a kiliakliak, moto sung, meileng sung nangawn ah a kikawi, a kitawp, a kiliak na muh leh zong Zomi te mah bangin amau zong ki itna nei uh hi maw na ciin la, lamdang na sa peuhmah kei in. Vaphual nupa symbol, ciamtehna in a zatloh uh hang a lungsim vuah itna pen a nei uh hi cih na ciamteh lel in. Zomi banga ki itna kicing a neilo a om leh zong lamdang na sa tuan kei in, Zomi te tenna leitung pen tua bang mah zong a om hi, na ci in.\nPrevious: Malaysia Johor Bahru ah Kawlgammi khat kithat\nNext: US gamsung khualzinna pawlkhat – 105\nPaletwa ah galkap khatin numeino abuankhit ciangin thatlum


url: =3. A Ta Itte Hong Kha ~ MUC\n3. A Ta Itte Hong Kha\nAdmin 5:41:00 PM Articles, Christian Hymnte Tangthu\nGeorge A. Young (1903- ?) George A. Young (1903- ?)\nHih la a phuakpa George A. Young pen a khan tawn khutsiam lettama nasep (carpentry work) sema kivak thuhilhsia khat ahi hi. Tua a khutsiamna angtanpih mahmah hi, i Topa mahmah zong khutsiam lettama khat mah hi, ci hi ve’n! Young-te nupa a kiteen khit tungua kipan Pasian’ nasem dingin kipia pah uh hi. Khualam-a khuaneu khat pan khat ah zin kawikawi-in thuhilh uh hi.\nA tuahkhak uh bel thu tam mahmah – pawlkhatte nuam-a, pawlkhatte lungtang nat huai mahmah hi. Khat veivei a nasepna vua mite zawng lua mahmah uh a, Young-te innkuan bangmah pia zo lo uh hi. Pawlkhatte bangin lah pia zo ding gegu napi uh awlmawh lo lel uh hi. Young-te nupa bel lungkia mahmah lo uh a, “Pasian in hong makaih-a, e’n a zui i hi lel hi. I taangsap laitakin hong nusia peuhmah lo dinga i omzia khempeuh Ama’n thei lua hi” ci lel uh hi. Tua bang hun ciangin a sek leh a sing-atte hong kimang thei mahmah leuleu hi.\nSawt veipi sung mi’ inn bekbek saap-a a om khit uh ciangin amau’ neihsa cih theih ding inn no khat hong lam uh-a, a sek leh a sing-atte hong kimang thei mahmah leuleu hi. A lawmte khat in innmun khat a kiman no taka a piak ciangin a neih sunsun uh tawh lei veuvau sam uh a, a thuhilh loh kalkalin tua innmun ah inn no khat lam uh hi. Kum hizah a ngak khit uh ciangin a mang vua zong a mat ngam loh uh inn khat a nei ding hi ta uh hi. Lawp lua mahmah uh a, zan bangin ihmu zong ihmu thei lo liang uh hi. Ahi ta zongin tua inn a kizawh nading tawlpi khat mah sawt veve lai hi. Bangtan bangtan a ngak zongun ngak taaksa lua mahmah lel uh hi. I Topa in a it a tate vantungah inn nuam khat hong kamciam ahih leh hih leitung mahmah ah zong inn no khat hong pia zo lo ding ahi hiam?\nA tawpna ah a inn lam uh zo peetpeet ta uh a, inn thakah kituah ta uh hi. “Nuam zensi maw!” cici uh hi. “A taktak mah maw leh!” cici zawzen uh hi. A taktak mah hi sam hi. A innkuanun Phatna La (Doxology) sa-in Pasian’ tungah lungdam ko uh hi. Khua a mialpen hun zankim nangawnin a sak ding uh la a pia, a tawntunga a makaih den Pasian hi mawk hi ve’n! Inn thak nei ta uh a hih teh a inn ah omom ve maw i cih leh tua bang hi dek lo hi. A zin ngei-in zina a vak ngei-in vak hi. Mun khempeuh ah thu hilh-in teci pang kawikawi hi. A taktak-in ci lehang a inn taktak pen vantung hi a, hih leitung bel khualzina a pai laitaka a nawkna hi lel hi.\nTua leh ni khat, Young-te’ innsungah bawlsiatna lianpi khat hong tung hi. Khua dang khat-ah thu hilh dingin a innkuan vua a pai kal-un a thuhilhna a lungkim lo, Young bang pepeuh in inn leh lo a neih ding a haza mi gilo khat in a inn uh haltumsak hi. Young-te innkuan a khualzinna panun a ciah uh ciangin a inn mun vuah vut bek na om ta hi. A innkuan vua a khol veuveu uh sum tawmkhat tawh a lam uh, a ngaklah mahmah uh tua inn tu’n koi-ah om mawk! A kum a kha-a a kepkep uh van leh nate meikuangin valhtum khin ta! Tua innkangtum gei-ah George A. Young ding ngiungeu-a a om laitakin a lungtang na mahmah hi, ahi zongin mei in a kattum theih ngei loh ding a manpha mahmah na tampi a neih gige lam phawkkik hi. Tua banah Job bangmah in dawimangpa’ suksiatna thuak hi ngel kha dinga, ahi zongin amah bek in a thuak hi lo-in, Pasian in ompih gige cih zong thei hi. A lungsim sungah hih lamalte hong kigual denden hi:\nSatan in hong do a dahna hong tun ciang,\nA ta itte Pasian hong kha\nHong hehpihna tawh i galte hong zawhpih\nA ta itte Ama’n hong kha.\nPawlkhatte tuithuk tuihual sungah,\nPawlkhatte mei sung, sisan luangin thuak;\nZan thapai khuamial sung le sun hunin,\nAmah phatna la hong sa sak zo den.\nTua inn kangtum gei-ah a din laitkak a lungsimah hih lamalte phuaka, tua khit a sawt lo-in a taang dangte phuak hi. Tuni donga mi tampite a hehnem la ngaih mahmah khat hong piangkhia hi.


url: =Zomi & Zogam Tangthu Muhna tuamtuam\nZomi te kipatna abul abal – “Zo, Zho, Jo, Xo, Yaw kici zelzul in, kuamah a theician om lo hi. Anthropologist te’n Sente tangthubu sungah ‘Zho Dynasty’ cih thu om ahihman in, tua tungtawn in Zo,Zho, Jo, Xo, Yaw, Zotung, Zophei, Laizo, Zogam, Zomun cih bangin tangthu a kinei tek hi bek a, eite theihbat loh (from time immemorial) tangtawng thu a hihi” ci uh hi.\nZNC Pu Cin Sian Thang in 24th Jan, 2014 Zomi Annual Meeting ah thu agenna ah, “mipil Anthropologist te’n agen khit nungsang, Zo, Zho, Yaw cihte tawh buaibuai ding hi lo a, nunzia tatzia kibang kamphen kullo ih bul ih bal kibang teng Zomi ah kipawl photphot dinga kisam masa pen hi” ci-in gen hi.\nSakollam Baptist, Silver Jubilee Laibu: Hih laibu i laimai 414 ah, “Arabiante tangthu sungah Sengam Tibet pan paikhia Zho minamte pen Japhet suan sung mite hi ci-in gen hi. Hih thu leh ih pu ihpate thugen Mongolia gam, Tibet pan piang ih hihi” cih thu hong kituak ahihman in, Zomite bul leh bal pen Sengam pan piang ih hihna thu kip hi ih ci ngam hi.\n2011 Dec 13-18 GZA Meeting: Lamkaa pan hong pai Primodialism Master pa in, “ Zo pen mi min hilo ding hi; ih pu ih pate min khat bek om ngei lo hi” cih thu hong gen ahihmanin nasia takin kikupna kinei pah hi. Rev. Dr. Pau Khan En (GZA President) in, “Zo cih pen mimin hi thei veve ding hi, bang hang hiam cileh, ei theihbat ciangah ih pu ih pate min nih ciang bek ahihhangin, ei theihbat nawn loh hun lai-in min khat zong hi thei veve hi” ci-in gen hi.\nGZA Secretary Rev. Dr. Cin Do Kham genna: Zo pen mi hitaleh hitakei leh Rev. Bishop Felix in, “Zosuan tate ih hihi” acih mah bangin ih vekpi min lawhna Zomi ih identity a hihna thu, 1925 kum in Cope topa hong bawlsak Zolai simbu panin Zomi ka hihi ih cihsa, 1953 kumin Zomi Baptist convention na kiphut khiasa, 1961 kum in, Pu Go Gin in Zomi National tawh ma na pang zo a, 1990 kumin ZNC Put Sitni Cin Sian Thang in Zomi National tawh party gualzawhna a na ngahsa te banah mangkangte in Chin min hong vawhma pek in Zogam ah Zomite teeng khin ih hihna thute hangin tuni in ih Identity hong kidong leh Zomi ka hihi acitek ding ih hi.\nTua ahihman in eite ii bul leh bal Zo, Zho, Jo,Xo bang teng hita phial leh zong Zomi ih hihna thu ei tek in a kipsak toto ih hihi. Chin cih zong 1894 kum lai a Cares and Tuck in Zogam tangthu a gelh hun in Chin Hills ci-in gelh uh ahihman in, Kawl kumpite’n a paisuak in Chin hong ci uh hilel ngel hi. Kawlte Lai-at sia, Teng Phe Myan in zong “Chin ih cihte amau leh mau Zomi kici uh hi” ci ahihman in Tetti (witness) kip anei gige ih hi a; “tu leh tu in Chin pan Zomi kilaih pak tawh akibat hangin Chin min ih ngahma pekin Zomi hikhin zo napi hangin midangte hong piak min pen ih min taktak sa kha in thupi ngaihsut zaw kha ih hihman in a buai thei ding tawh a kibat hang asawt lo in Zomi ci-in khangthakte in eite sangin olno takin hong zang paisuak lel ding uh hi” ci-in Sia Do Kham in hoihtak Proving hong nei hi. A kikhawm mipi 360 te in 100 ah 100 kithukim in, tuani a kipan Zomi cih thu a kithupi sak diak a hihi.\nEthnologist te muhna: “Tibetu-Burman akicite pen Tibet gam pan paisuk uh a, AD 900 kum pawlin Tagawng khuasat uh hi. Tagawng panin kitheh zaak leuleu uh a, AD 1200 hunlai pekin khamtung gamah ih pu ih pate na teeng zo uh hi” ci hi.\nAsho Chin te ciaptehna ah: ‘Tet, Pyu, Zo, Mon, Kanyan cihte pen Tibet gam pan piang ih hi a (Mizo) Lushai bawng teng “Sepui” ah, Jahow bawng teng “Sunthla” ah, Zo bawng teng “Ciimnuai” ah mun kilatek hi’ ci uh hi.\nPu Zam Suan Thang laibu Zosuan Tongluan ah: “Abi-Yahoo in Zo pen Israel minam ih hihna 15 points tawh gen hi” ci hi. Laisiangtho siam mi pawlkhat in zong Manaseh suan ih hi ding hi cih upna nei uh hi. Kum 2000 Magazine sungah “Ih pu Zo pen bang hun a piang cih thu kan hak mahmah kha ding hi. Xo pen ih tangthu masa pen hizaw” ci-in Rev. Go Cin Laang in at leuleu hi.\nLaiat pa khut pan Zomi thu: “Bang teng bang teng hitase leh anai thei bel ei Zomi te tangthu ih theih pen Ciimnuai ah ih teen khop hunlai in Laapi khat na nei uh a, ‘Eiteng khawl khawm a tuam om lo khul a piang a, tun sung khat piang laigui zomte ih hi ngeingei e’ cih ih lapi hong suak hi. Tua laa in eiteng hong gawm den lai ahihman in hih ih lapi pen Zomi te bul leh bal, thulian masa pen hong suak ahihi ih ci ngam hi. Tua banah Zomite in a nungta Pasian ih biak ciangin, “Khazih sungah pum khat hi hang” cih Tapidaw laipi ih neih leuleu pen, Zomite ih bul leh bal thulian nihna hong hi leuleu mawk hi.\nThulian thumna ah, Zomi cih pen Rev. Dr. Cin Do Kham in proving a bawlna ah “Cope Topa Zolai, Pu Hau Go patsa, Pu Go Gin zopna, Pu Cin Sian Thang thawng kiat lawhna te leh 2010 kum Zogam Centenary pawipi pan a piangkhia Pasian mizat GZA makaipite tungtawn a ih Identity taktak “Zomi” hizaw, Chin hi lo zaw cih thu tengin Zomite ih bul ih bal hi a, tu leh tu a Zomi aci ih hi kei hi.\nTua ahihman in, Zo, Zho, Xo, Jo, Yaw cihte tawh ih bul ih bal buaipih nawn lo tham loh, cii leh nam ih zon ding thupisak mahmah ni. Tua banah mipil taktak Anthropologist te leh Ethnologist te thugen khengval in ei theihna peuh ultun sak lo zaw in, mipilte muhna leh theihna bangbang a um pah thei, a mang pah thei ih hih ding zong thupisak mahmah le’ng, Zomi sung vaihawmna hong nop pah ding thamloh, Pasian in na lianpi hong piaksa ahihna thu kilangzaw kan ding hi ci-in Zomi khempeuh tungah kong thum in kong hanthawn hi.\nZomi in ka pianga, Zomi tawh nungta in, Zomi ah ka si ding hi. Zomi kici diamdiam phot phot in, ih Identity Zomi ah kigawm photphot dih ni.\nBy Rev. Go Za Suum.


url: =Nu Dim (Valvum in hong nusiat) hangin Dahna pulakna ~ MUC\nNu Dim (Valvum in hong nusiat) hangin Dahna pulakna\nAdmin 10:40:00 PM Articles, ZOMI SDA NEWS\nValvum khua a Nu Dim tangthu tomno khat,\n1998 kum February kha sungin Valvum khua ah Sia Mangpi, Sia Suanno ( Lezang) leh mipawlkhat in effort kha 1 sung na bawl hi. Pa Vungh Za Kam te inn bulphuh in effort ki bawl hi. Tua panin 26.3.1998 kumin Pa Vungh Za Kam te innkuan SDA na suak uh hi.Pa Vungh Za Kam te SDA hong suah zawh kum khat khit ciangin Nu Dim in a tanu 2 tawh SDA na suak hi. A tanu 2 te zong a nungak no lai mah hi a a tanu 2 na ngawnin a nu upna na taisan kik hi. Nu Dim in ci taktakin thuman na len kipngiungeu ahih manin a sih ding mah thuman thutak lenkip suak hi.\nTua anat na zong khatvei Ngennung ah cycle tawh kikhawm dingin a vapai leh a tualpi nawl pan cycle pan kia mawk in a kawng hek a tua panin hing zawng khal to suaksuak hi. Nekkhop nek hun ciangin ngennung khua ah va siim zel hi.\nTua hong sihna tawh kisai in gilpi natna vei in kha 2 sung bang thuak a, nung sunday ni in zong Sakollam pawlpi te makaihna tawh vehna tuamtuam leh thungetna nakpi takin neih sak khit lungkim takin A nuntakna huu a bawlpa khut sungah zanitak nai 10 pawlin hong ciahsan suak hi. Hampha hi. Leitungah lungkhamna gentheihna cih te thuak non ngiat lo ding hi. A innkuanpih te tawh a i bangin adah khawm MUC tate...\nA thu kimin kikaikhawm man lo hi.\nGtna: Apian kum, a beh, a innkuanpih te...Hih te zong a khuapih Sia Zam ( Sakollam pawlpi ) kiangah ka kan hi a mah zong khualam om mun lo in tel lian lo hi. Atung a te bel Pa Vungh Za Kam kiangpan a ka kan khiat uh thu te kong suah sak hi.\nPrincipal (Anlangh Adventist Seminary


url: =American Kumpi Barack Obama i (sixth state of the union address) gam ading thugenna - Zomi History American Kumpi Barack Obama i (sixth state of the union address) gam ading thugenna - Zomi History\nHome > Articles > American Kumpi Barack Obama i (sixth state of the union address) gam ading thugenna\nAmerican Kumpi Barack Obama i (sixth state of the union address) gam ading thugenna\nAmerican gambup ading tulaitak hunin sumzuak/ paizuak nalam tawh kisai haksatna hun saupi khengval thamlo gentheih liangvaih leh kitaang cinlahna/ kitangsap, kitavaih leh haksat pen hun i hong suhsiatna teng khempeuh mah kinusia khin ta zong ahi hi. Ih gam (economic ) lam hong khangto kik in ih dinmun hong thakhauh mahmah kikta zong akici theih hun khat hong tungta ahi hi. Afghanistan gam a galkapna (operation) bawl nate manin galkap tampitakte inn lam hong ciah kik thei ta in, sumzuak nalam kiatsuknate (economic crisis) pan leh gal leh sa tawh i buai nateng khempeuh uh kheng in, laimai thak lem a ih-et hun uh hong tungta zong ahi hi.\nTuni tuhun in sumzuak nalam (economic) hong thakhauh ahih manin, sum kisapna te hong kiam henhan in set (machine ) tawh nasepnate ah tha leh ngal thak tawh hong nungta kik in namgim, gas te leh (energy power) lam hong piang hong khangto khe mahmah hi. Ei America gammite in, leitung gam tuamtuam te mah bangin sumzuak/ paizuak nalam thakiatna (economic down) nate pan suakta khin in, ih mailam nuntak khuasak nading agelzo thei ding dinmun ciang dong kitungkik zo ahi hi.\nAmerican gammite i mailam hun pen mitamzaw ahi mizawng (alai hawl mite) te'n nuntakna akip/ akho ngah to kik leh nuntakna kiliangko kimin, sum leh paai ngahna lam khangto leh i hau to semsem theih nading kumpi Obama in genpen in neih zong ahi hi. Mi tualniam zawdeuh te i sumbawl nalam (small business) ih cih in hi thu ahi hi. Hih gam ah mi khempeuh mah in ngahna lamsang ah kithakim in (rights) ngah khawm ding uh hi. Mikimin kal kikim in semkhawm bawlkhawm leh (rule and regulation) thukhun omsate palsatlo in zuih sawm ciat peuh leng' gam khanto nading ahoih bel pen nangawn dong kisemzo takpi ding cih thu in ngaihsut leh tupna ngimna bulpi zong ahi hi.\nUS President Barack Obama in hih gam sung ading athugenna (sixth state of the union address) aneih madeuh kaal sungteng US states mun tuamtuam ah vak kawikawi masa in athugen ding pawlkhat mipite kiang ngenkholh leh theisakna neih kholh zong ahi hi. Broad Band, Internet lamsang kizopnate belap, khanto nading leh hacker te'n internet sung thusimte buluh leh kisuhsiatna (cyber attacks criminal) te cimansak nading leh civil mite i (rights) khempeuh mah kipsak a dal zawh (defend) zo nading thute thupisa in gen pen in neih ahi hi.\nGam pulam (foreign policy) tawh kisai vai agen thupi pen khat ah, IS gal bawl migilo (terrorist) te guhgawt in aciman dong galdo/ kapcimit ding vai agen hun khat sungin, IS group te galhiam leh galkapte zangh in kap theih nading phalna ngah nading (parliament) pan nong vaihawmsak nading uh cih ngetna zong nei kawm ahi hi. Nisuahna lam leitung laizang (middle east) sung tengah, leilam pan lei galkap te tawh nasiatak galkap (operation) khat tawh do kullo leh tua taangin (arab) gam te akipan alian/ azai mahmah (alliance) kipawlkhopna tungah, ko US te makaih in IS galbawl migilote cimansak leh suhsiat mang zo theih nading hanciam in kote in kabawl laitak uh zong ahi hi. Hih vai a i hanciam nate hong huhzo ding Syria gam a om ngaisutna akhauh lualo (opposition leader) pawl khat tawh kote in kipawl in, tha kipia' gal kido khawm ding ahi hi.\nHiamgamh tawi migilo (terrorist) te deihna alang pang mi khempeuh mah akua2 cilo in kote tawh kipawl in na kasem khawm ding kahi uh hi. Tu a bang hanciamna te in, hun la a sep ding ahih mah bang'ih tupna/ ngimnate i mitkha sungah mansuahlo (concentrate) kawm a ihsep ding uh kisam mahmah ahi hi. Bang2 i ci tazongin kote kithutuakna in gualzawhna hong ngaksak cih genthamlo agualzo teitei ding te kahi uh hi.\nSen (china)gam tawh taangthu (historic) sung aomding khuahun kikhelna lam sep khop nading' vai ah thukim suaikaihna bawl ding thu leh Africa gam nitumna lam (west africa) gam a (ebola) natna bei nading a sem American galkapte i hanciamna teng zong kumpi Obama in gen ahi hi. Iran gam tawh (nuclear) vai kikupna pawite kizom a kikup suak nading vai leh Cuba gam tawh kizopna khangto in ahoih semsem nading vai teng zong gen in neih ahi hi,\nAmerican President Barack Obama in Congress ah a guh veihna gambup ading theisak thugenna ah american gamsung om mihausa te kiang pan phiangsiah (income tax ) te khanto a adon nading thu zong limgen pha mahmah hi. Tu tung athugen hun laitak Congress sung atamzaw mun tengah, alang khat party te ahi Republican te'n aluah cimit khit hun a, akhat veihna athugenna zong hisese ahi hi.\n(Stocks and shares), sumkholhna (sachouk) leh innmun leitangh huang te (property) neihna, zuakna pan akingah sumbul/ summet tungah (income tax) te aval in la ding ahih zong in, dollar millions asim a man aneih pu leh pate neihsa gamh (inheritance) te ahi innmun leh leitangte tunga siah (tax) donlo a kikoih akikhawlsak nathute beisak in, gambup khat i alian khia pen sumbul/ sumzatna companyte tungah sum lak/ don nading, hi bang a aval a sum donna te pan maikum10 sung pello akingah ding' gelna sum US $billion 320te mi tualniam zawdeuh (income) atawmlut mipite tung a sumdon (income tax) akitawm laknate hong dim kik ding cih gen thamlo (community college) te ah akhawn khong (amawkna) liang a sangkak theih nading'cih munte ah kumpipa in zang nuam in mihaksate huh nuam mahmah ahih nathu zong nasiatak in gen khia ahi hi.\nCanada gam pan American tuipihuam (gulf) tuipi piau dung teng tawh kizom a kisel/ kikamtamna tawh akidim namgim gas ( pipe line ) koih/ lamh nading leh ama patsa cidam nading (insurance) tawh akibang (obama care) te ah kumpi sum tampitak kizangh ahih manin, alang lamte party (republican ) te tawh akitalden nading khempeuh ah ama thu atun theih nading' kumpi khat i thuneihna (authority) ahi (veto arna) zang in adeihna atun nading zong kumpi Barack Obama in tu tung athugenna ah khauhtak in genkhia zong ahi hi.\nKumpi barack Obama in alang khat (republican) te kiangah congress leh kumpi kikaal ah kilang muhnate beisak leh khut kilen in i gam i lei ading sem khawm ni ci-in gen zong ahi hi. nung kum sung bangin kumpi barack Obama tunga mipite muanna, thupisakna te aki-et ciang' in nakpitak akiatsuk na pan, abeisa kum bei kuan lam US gam sumzuak nalam (economic) lam akhan theihkik nading Sengam a phualsat American Company tampitakte sam kik in gamsung nasep neihlo mi atengh thum nai bang nasep thak aguan ban thamlo gamsung GDP zong khangsak in, ama tunga mipi muannate hongkhangto vat kik hun zong ahi hi. Tua hun khat sung mah in leitung hiamgamh migilo (terorrist) galdo ciman nading' vai leh leitung kumpigam tuamtuam tawh kipawl khawm in ma mah in lamkaai a, avaihawmna te Kumpipa i gamdang (policy) te tungah gammite i lungsim lazo zong kici thei ahi hi. Gamsung (security) lam bit nading vaite zong sem kawm in aguk-om (millions) a sim'mite noptuam nading (Immigration law) zong khel in mitampite i lungdam nading zong sem khia ahi hi.\nTu a athugen teng khempeuh mah alang lamte (opposition party) khat ahi republican te in abeisa kum November kha a kibawl congress te i (term lang) acin hun a kibawl kitelna (election) ah upper and lower house (parliament) anih ah alang lam (republican) te'n azawh mang laitak athugenna ahih man, nasiatak in alangte i nialna (kan-kuatna) athuak na pan akumpi thuneihna (veto-arna) tawh pang a agammi ahaksa mizawng te i phattuam theih nading azong tanghtangh khat leh mi ahehpih phadiak kumpi khat ahih na tutung leitungah gam thupi leh gam sangpen, gam khangto pen gamkhat a aminthang den Pasian thupha piak United States of America gam abeisa kum te sang bangkim ah hong khantona thu aguk veihna gammite kiang a thugenna (sixth state of the union address) tung tawn in kimu thei zong ahi hi.\nA ma hunsung America gam in gamsung (domestic) namgim tui (oil) tawhna lam ah (hi-tech) ahi (technology) asang mahmah tawh nasem tosak uh ahih manin, nisim in kisimzolo liangin US gam sungah piangta ahih na leh leitung mun tuamtuam pan lei kul nawnlo ahih man leitungbup (gas) sathau man uphuailo liang zahkhat in kiam zong ahi hi. Tua thu zong Obama in limgen pha mahmah hi.\nPasian thupha sang i mipih tampitakte tenna thupha angah gam American gam ah leitung kumpi akici theih a sawmli leh lina kumpi barack Obama i a (term) nihna abei kuan agam khantona thugenna thupi khat ahih man leh Sia Khai Bawi in i mipihte phattuamna angah theih nading adeihsakna hong nget (request) na teng hang' hi thu cingtakna bangmah neih kei tamah leng, hong let khia a hong hawmsawn kahi hi. Laisim mimal khat ciat tungah Topa'n thupha hong piaksak ta hen! Amen\nArticles 5:40:00 AM\nItem Reviewed: American Kumpi Barack Obama i (sixth state of the union address) gam ading thugenna Rating: 5 Reviewed By: Thang Thawn Tuang Guite


url: =Minam Mawhpuak or Mimal Mawhpuak :: ZOMI DAILY\nposted on 2 February 2015 at 1:42 pm Lomkholna: News, Zokhai, Zomi\nMinampih Zomi Sanggamte,\nMinam sung-ah naakpi-a ka’ lunggulh kalsuanzia hongsung nuam-ing:\nZomite-pen Israel te-tawh kisuun-in ngawngkhauh mahmah, kohkang (stubborn) mahmah hang-a, gen-tawh akingahnam kihi lo-hi, ahizong-in aveite-in gengen lelding-pen amawhpuak leh asuahtaakna ahihziak-in hong khutthak zeel-ing.\n“Minam Mawhpuak or Mimal Mawhpuak” khensiam nading thupi-hi. Minam Mawhpuak ka’cih ciang-in mimal-tawh kisailo cihbang hilo-in, kalsuanna-ah ataangpi minam minsel kipawlna, biakna minsel kipawlte cihte ahuam-a genna hi-a, mimal tampi akizom khawm-a mapanna ahihi.\nMimal mawhpuak-pen innkuan, nupa, nuts pata, lokuan singpuak cbt hikha dinghi. Biakinnte-ah kihilh saamding ahihman-in nusia pakni!\nMinam or Kipawlna Mawhpuak cihciang-in kipawlna khat min-tawh phuutding, sepding, geelding, kalsuanding masuante agen hi-a, kipawlna aminpuak-tawh kizuui leh atup-angiimna (statement of purpose) tungtawn-in mapanna kidang diimdiam laai-hi. Gentehna-in, GZA-pen biaknalam paulam-a akiphut ahihman-in Zogam lam-ah biakna-tawh kisai thumaanlo-a hong kibawlna a-omleh GZA Executive Committee-in diahdiah lo-in delhpah, bawhpah, vaanveng pahding apaizia maan ahihi. Kiukna lamsang ahihleh ZCD Executive Committee, etc., Lailam ahihleh ZOLUS, music-lam ahihleh ZOMUS, ngeinalam ahihleh ZOCUS, Social Issue vaanveng nading ZYA leh khua tuamtuam-a Social Organisation te, dogaal omleh ZRA, ZIA, ZDA…. cihbang-in amau’ lamzing ciat-ah hongpanding thumaan ahihi.\nHih department tuamtuamte-pen Centre for Zomi National Council-ah kigawm ding-a, amau’ masuan ciat pan-a\nasepna-uh, asepsawm-uh thute sungkhawm ciatciat dinghi. ZOCUS leh ZOMUS-in gentehna-in amau’ masuan tuak baan-ah “Sepkhoptheih bangteng om????” ci-a geelkhawm laaiding, tuamahbang-in adangte-zong….. Tutadih I’ paizia-pen nupi nau aneih ciang-a aniik apuan azepzo nawnlo, akipheengphah ziahzuah, nauzun-hiam ama’ zun hizaw-hiam akithei nawnlo dinmun-ah ki-om-hi. Democratic kiukna-bel kilamen bilbel-a, ataktak-in hihbang dinmun-tawh I-kalsuan zopsuakleh saltaanna masa/omsa sang-a akhauhzaw saltaanna-in I’ maai-ah hongngak gige-hi.\nHihte gensiatna hilo-in, scrutiny, analysis, findings, prediction ahihi. Upthu leh uplohthu hilo-hi, apiang, akizom toto paizia tungtawn-a akilangh maailam limlehteel ahihi. Department om khempeuh-in amau’ masuan-ah pang khollo ningneng-a, department khatleh-khat intimate relationship cihthadah political, organisational leh communal relationship nangawn muhtheih omlo, themcik akici-kha omleh nuak, heh, ki-el ., hihbang-tawh Zogam paalluun hak mahmah laaiding muhsa ahihi.\nTua ahihman-in mipil misiam ulian tampi I-neihte’n kipumphatding bekbek hong lunggulhkei henla, bangmahtheilo ei mipite acidam geelna leh mapanna lam-ah hong kalsuanpihding lunggulhna lian-hi.\nPrevious: Hakha Cross vai\nNext: Guallehna tampi tawh akilamkhia a manpha gualzawhna\nUS gamsung khualzinna pawlkhat – 33


url: =Zomi Nam Ni 2013 Tedim khuappi ah kibawl ding\nZomipih Ute naute\nZomi nam ni pen online pan i muhsa mah bangin Tedim ah kibawl ding hi.\nA kibawl ding tawh kisai-in a thu i tel ding pawlkhat om sa ing. Khat bek min maw, pawl khat bek min aw or kua hiam khat min cih dan-a i angtan pih ding dan theihhuai pawlkhat hong hawmsawn nuam ing\nZomi Nam Ni (Kawllai in Chin Amyotha nih) pen Kawlgam bup sunga gamkhen, tulaitaka Chin State cih gamkhen sunga minamte' Ni a hi hi.\nTua a hih manin Zomi i kici-a, Chin i kici-a, Lai i kici-a, a dangdang i kici zongin Chin State sunga teeng te' Minam ni a hi hi. Tua manin Chin kici nuamte or kicite, Zomi kici or Zomite, Lai kici or Laimite, Asho kici or Asho etc..... te' Ni a hi hi.\nZomi Nam Ni pawl ding pen a diakdiakin Tedim ah bawl ding hoih kisa tek napi lungsim tha, sum tha, mihing tha kithanem a hih manin deihzahin picing taka vaihawm zawhna kinei lo a hih manin Zogam (Chin State) ah a zumhuai phial Khuapi khat kitung hi.\nTua kawmkal ah, ZCD in Zomi Nam Ni bawl theih nading appointment ngena ngah hi. Tua teh a kua kua kithuza kim zo lo a hih manin CNF in zong Tedim ah bawl ding (Chin Amyotha Nih, cih min tawh) bawl ding geel uha, Halkha ah CNF in a bulpi buah budget tul za 75 (tein sawm sagih leh nga) geelkhia uh hi. Tedim adingin Tein khat sehkhia uh hi. A hi zongin tua tein khat tawh (tul zakhat) tawh tulai sum zat zia dungzui-in Tedim khuapi huam zo dingin kibawl zo lo ding hi.\nZCD in zong mihing tha leh sum tha tawh kibawl zo lo ding hi, ci-in geel haksa kisa hi. Tua teh Township Administrator in bawl ding thu hong lunggulh pih mahmah hi. Amah zong Zomi (Mindat?) khat a hi hi. Ama lunggulhna ah Khuanu Khuapate makai-in bawl ding lunggulh hi. Tedim khuanu khuapa te lampan aw hong gingkhia zolo hi. (Sumtha leh a tuamtuam hang ci ni) Tua teh khangno nih leh thum a vei mahmahte in TYF makai-in bawl zo lehang cih kigen teka TYF makaipa Pa Nung Sian Tuang in a vai sah lua (tulaitak Unicef lam pan sangnaupang list, a khuakhua pan laak ding leh van ding) ahihna tawh makai zo lo ding a hihna genkhia hi. Tua teh Khangno bek tawh a kisai lo ZOZUUN min tawh kibawl leh cih thu a hi hi. Ahi zongin Administrator pa ii ngaihsutna hoih kisa-a Party khat bek, or kipawlna khat bek vaihawmna bek tawh i minam bup Ni bawl ding sangin i minam bup a huamin i vekpi (Chin State Bup ii Ni) huam zo ding hi leh cihna tawh Feb. 14, 2014 nitak in Sia Kham Lian Thang(Sia Thangpi)' inn ah kimuhtuahna khat kinei hi. Tua tak ah USDP, ZCD, CNF leh ZOZUUN cihte leh Khangno pawlkhat kimukhawmin a nuai-a bangin Zomi Nam Ni bawl ding kigeel hi.\nZomi Nam Ni Bawl nading\nPresident - Hau Suan Cin (ZOZUUN)\nV-President - Sum Suan Lian (ZCD), Do Lam Mung(a) Munglek (Manipur Store)\nSecretary - Nang Hau Mang (ZOZUUN)\nAsst. Secy- Nang Hau Mang (ZOZUUN)\nAsst. Secy- Lal Chhung Pui-a (ZOZUUN)\nTreasurer- Gin Sian Khai (ZOZUUN)\nAsst. Trea.- Gin Suan Nang (ZOZUUN)\nAuditor - Tual Khen Kham (Ka Zaitha Secretary)\nAuditor(2) - Lang Za Mang (CNF)\nMember - Vungh Pian Thang (Township Development Department Head)\n- Thang Kim Khai (Principal- Government Technology H/S, Tedim)\n- Nang Kim Sang (Siamsin)\n- Sia Kham (Taxes Department)\n- Administrators (Tedim four Yatkwets)\nMusic - Cin Lam Tung + Pau Teng Khai (Mei tawh kisai hong vaan pah ding uh hi)\nSecurity - Suan Sian Dal + Khai Thang\nHungeelna leh panmun tuamtuam\nFebruary 20 ni in Zomi Nam Ni kibawl ding hi.\nA mun ding - Zolengthe Naipi Tau ah - (Kam Hau Kimawlna Innpi a lem leh kilaih thei)\nA hun - Kimawlna leh gualnopna tuamtuam pen 9:00 Am hunin kipan ding hi.\nNitak - Zomi Nam Ni thu tawh kisai thugenna Tedim Township Administrator leh Siap ThangKimKhai.\nStage lam ding - Township Development Department Head kiangah huhna ngenin, Nang Hau Mang, Hau Suan Cin, Gin Sian Khai, Sum Suan Lian, Lal Chhung Pui cihte kiseh hi.\nGualnopna tawh kisai - Gin Khan Thawn in Management hong sem ding hi.\nNgeina Lam tawh kisai Anlak lam pen Dimtui Ngeina Makai Siama Ning En Hau in tavuan hogn la dinga, Hualngo, Laipian, Mindat, Falam, Matupi ngeina lamte a hih theih leh kilak ding hi.\nZo Ngeina lam, Phit lam pen Pa Gin Lian Kap in hong makaih dinga, Daklam pen UPC pan Sia Langh ing hong makaih dingin kiseh-in, Lamvui pen Pa Khup Lun in hong makaih ding hi.\nAnnouncer pen Khangnote pattahna in kisinsak dinga sangnaupang lam pan kiseh ding hi.\nZomi Nam Ni a pianna leh thugenna pen Township Administrator leh Siapi Thang Kim Khai in hong nei ding hi.\nSum leh pai fund om lo ahih manin Committee te in pawisum ding zonna kinei ding hi.\n*Zomi Nam Ni pen Galkap hun sungin Tedim Momno Sub-Committee in kibawl dena, Stage Laisuanna ah Kawllai in a kigelh teh State Day kici zel hi. A nuai ah Zolai tawh Zomi Nam Ni mah ci-in kigelha kibawl den hi. TYF hong khan teh TYF in hong makaih to hi.\n*Tukum teh i Gam kikhelna tawh kizui-in Zomi Nam Ni or Chin Amyotha Nih kici lang theita hi.\nTua tawh kisai-in ZCD in appointment a ngetna ah tua ding mahin ngena ngah hi.\n*CNF in zong kumpi tawh agreement ah Chin National Day cih ding thu point khat-in kihel a hih manin amau ngetna hang tawh National Day cih kammal a hingkik hi, ci uh hi.\nZomi Nam Ni tawh kisai pen kuakua in a siau, a ngen zongin a mipite ( a minam ding ) a thupipen a hih manin Party khat, pawl khat cih bang aa bek hi lo-a, Zomi (Chin State sunga minam khempeuh) ii Nampi Ni a hih manin mipi a om mana National Day a kici thei hi zaw a hih manin pawlkhat leh Party or a kuakua ii minphat nadinga zat ding pen a hoihpen khatna hi lo kha ding hi.\nTua ahih main Chin State sunga om minamkimte' minam Ni a hih manin USDP ah i om-a, NLD ah i om-in CNP leh ZCD ah i om-a, CPP leh NUP ah i om-a, CNF ah i om zongin i vekpi ii neihsa i Minam Ni a hih manin ZOZUUN in zong amau bek min pua lo-a Tedim khuapi-aa om Khangno khempeuh ii min tawh a kibawl ding hong suak hi.\nTua pen Administrator pa ii deihna zong a hi hi. Pawl khat bek ii minphat nadinga bawl ding hoih sa lo hi. Tua mah bangin minpha tuam i om lohna in i vekpi a kipumkhatna leh Minam Picing i hihna a hi hi.\nThu khat ah nidang hun Momno min tawh a kibawl lai-in kha khat khat nih kiginkholhna leh geelkholna tawh a kissem hi-a tukum a hih leh lametna leh ngaihmuanna a omna pan hong pian theih loh teh committee kineitawma kisem ding hong suak kik a hih manin kigin hun sung ding mi 6 sung bek kinei a hi hi. Tua banah Kawlgam kumpipa hong pai ding tawh a hun kituak toto ahih main minam mimal tawm Zomite' adingin lamet zah leh kicing, nopci lo cihte a om khak leh zong veina tawh a kisem tek bek hi, cih Zomipihte in nong telsiam tek ding uh kong tangko hi.\nTua bek tham lo in, Gullu vai, June kha teh Zosuan Tuailai Khawmpi ding vai tawh kithuahin i nisim nuntak zonnate tawh kibuai tek a hih main a kicing lo hi nong cih ding uh lameetna lianpi tawh\nHau Suan Cin\n2013 Zomi Nam Ni vai Committee


url: =American Singer “Ariana Grande” in Manchester ah Concert abawl laitak puakkham, mi 19 si, 50 liam :: ZOMI DAILY\nposted on 23 May 2017 at 8:53 am Lomkholna: News, Sawltak, World\nAriana Grande kici minneinu pen American Pop Singer leh Actress minthang mahmahkhat ahihi. England, Manchester sungah Ariana Grande in Concert abawl laitak apuakkham om ahih manin, mi pawlkhat asi aliamzong omding cih Fox News pan kiza hi.\nPolice Statement aki khahkhiatna ah Machester Arena ah apuakkham om ahih manin, Emergency Services te’n aphual ah abuai mahmah laitak uhhi. Asi aliam zong pawlkhat om cih kiza hi. Hihphual teng kuamah in nanawk kei un, athu akician in hongki zasakkik dinghi ci’n genkhia uhhi.\nMonday zanlam 10:45pm hunpawl in Concert kibawlna ah aginngaih mahmah apuakkham nihvei kiza cihi. Banghangin hihbang in aphuakkham omhiam cihpen ki theician nailo hi.\nSpokesman Joseph Carozza in agenkhiatna ah Ariana Grande pen “Dangerous Woman” kici World Tour ah lasa in aom laitak hi a, amahpen bangmah liamna omlo cihi.\nHih Concert pawipi sungah aom pawlkhat in agenkhiatna ah mipi pen apuakkham akizak ciangin ki patau mahmah in, kiphugawp in apualam ki pusuak ngeingai cihi.\nVideo: Manchester Incident Eyewitness: “Everyone was charging towards the doors” – BBC News\nConcertgoer Sasina Akhtar kici khatin Manchester Evening News te tungah agenkhiatna ah Ariana Grande in alasak nunungding asakkhit phetin apuakkham om a, mite kugawp in gamlum henhan cihi. Numeino khatzong aliam sitawh akidim khat kamu cihi. Meikhu zong tampi kamu ci’n genkhia hi.\n“Dangerous Woman Tour” kici pen Ariana Grande ii Concert Tour athumveina hi a, “Dangerous Woman” cih Studio Album panpih nadingin abawl kici hi.\nReuters te genkhiatna ah Manchester Arena ah puahkhapna hangin mi 19 si in, adangzong mi 50 liam ci uhhi.\nRelated: England gamsung ah Accident hangin mawtaw 40 val ki phukha\nEngland, Manchester panin Europe gamsung muntuamtuam ahi Belgium, Poland, Germany, Switzerland, France cih gamte ah zinsuak kawikawiding geelna aom ahihi. Summer hunsungteng in Brazil, Chile, Argentina, Costa Rica, Mexico, Japan, Thailand, the Philippines, New Zealand, Australia cihte ahzong zinkawikawiding cih kiza hi. ZD Sawltak #zomidaily\nPrevious: Japan lasiam minthang mahmah numei khat abil in khua zanawnlo\nNext: Malaysia Uber Taxi tungah numei khat damiah tuak, van manpha teng kisut


url: =Pasian in eite’ adingin a sia geel ngei lo :: ZOMI DAILY\nposted on 9 June 2014 at 11:23 am Lomkholna: Article, DavidTuang, Zomi\nPasian in, eite’ adingin a sia geel ngei loin, na khempeuh hoihna dingin piangsak( Jer 29:11; Rom 8:28)\nHun khat lai-in, Pasian nasem khat Gospel(Lungdamna Thu) gen dingin pai dingin mawtaw nungah hong bawng lingleng hi. Mawtaw tungah mi dim khin a hih manin a nungah bawm kha ahi hi. Lampi hoih lo ahih manin mawtaw kilok gawp a, lei lakah kia sukin kuamah in mu lo, phawk kha lo ahih manin mawtaw in tai san hi. Amah zong khasia mahmah hi.\n“Topa aw, nangma min leh gam adingin a kalsuan hi ing. Bang hangin hi bang hong thuaksak na hi hiam”? ci kawmkawm sa-in a Gospel paina ding khua lam zuanin khe tawh hong paipai leh, a sawt loin mun khatah a den a, a tuanna mawtaw pen na ki bungin, mawtaw tunga tuang mi khempeuh na si khin uh hi. Hi bang thu piangte mu-in, a lungngaihkik kik tak ciangin, Pasian in ama tate’ adingin a sia geel ngei loin, na khempeuh hoih nadingin piangsak ahih lamtak tel takin hong thei hi.\nHih thu tawh kizomin i lungngaihkhop dingah; Tu laitak a, i mapai lohna i lungkham haksatnate khempeuh zong Pasian in a hoih zaw ding geelna hong neihsak hi thei zaw hi. I thuak lai takin haksa sa mah ni. Pasian zong phunsan kha thei mah ni. Ahi zongin,eite’ adingin, Pasian in a sia geel ngei lo a, na khempeuh hoihna dingin piangsak ahihna tel takin i theih nak leh a piang bangbang tungah i\nlungkim thei ta ding hi.\nA piang bangbang tungah lungkim theihna pen, deih kicin’na ahi hi(Late 37:4). Tua bangin Topa’ sungah lungkim theihna ii nungah, lungkhamna pen lungdam kohna hong hita dinga, haksakna khempeuh nopsakna tawh hong kilaih ding hi.\nEite adingin a sia geel ngei loin, na khempeuh hoihna dingin a piangsak Topa’n minthan’na khempeuh tang den ta hen. Amen.\nPrevious: Ka Zuapa\nNext: Zawnna Khiapna Geelna (Poverty Alleviation Program) ~ Pau Sian Lian


url: =Zomi/Zogam | SPIRIT OF UNIFICATION\nSPIRIT OF UNIFICATION\nThe Undivided ZOMI\nZOMITE’N BANG HANGIN ZOGAM ZUUN DING -Mang Zomi 30th may 2011\nZogam I pianna I pupa luguh phumna mun ahihman in I kep le zuun ding kisam hi.\nZogam in pau le haam kicing nei I hihman in I puahphat I zuun ding kisam hi\nZogam in ciindaan tuamtuam tampi nei I hhihman in I puahphat le I mainawt sak ding kisam hi.\nZogam sungah gentheih haksat kahna aw ging in zomite hong sam ahihman in zogam I zuun ding kisam hi\nZogam in pasian thupha gualzawlna a ngahte I zuun le kepsiam kisam hi.\nZomiten nuntak/hinkhua nuam le nuntak/hinkhua hoihzaw zangnuam I hihman in Zogam I Zuun le puahphat kisam hi.\nZogam sungah hatlou te hatsak ut in dinmun kikim lunggulh I hihman in Zogam I Zuun ding hi.\nKi puahphatna ding le mainawtna ding in I zogam in nang Zomi hong deih in hong ngak ding hi….cikciang in nang na kalsuan diam sanggam!!\nZOGAM ZUUN NA AH BANG CHI IN KIZANG DING\nZogam zuun theihna ding in Zomi I hihna I ki tel masak kisam hi.Zomi hihna I kitel na ding in Min tuamtuam hilou in Zo Sisan hizaw hi.behmin le na kisap na min tuamtuam te hang in Zomi hizawlo in na sisan hangin Zomi na hizaw hi.i Zo sisan le Pasian Min taw ding in kalsuan lei kuaten ei hong nang zo ding hiam??\nAmasapen in zogam zuun theihna ding in thukhat telsiam/theihsiam kisam hi.\nTuni dong na sep na bawlna, na tunna ciang ciang Zogam le Zomi hang hi cih tel in theisiam masa in tua ahihman in nasep nabawl na panin Zogam in bang ana hamphat pih ding hiam cih ngaihsun khol in Zogam a ding in na septheih le bawltheihte lungsitlou in tuhun mahmah in sem in bawl pah in.\nNikhat in nai lang bek ZOMI le ZOGAM a ding in hun zatsawm in(2% bek hi) .\nNisim nuntak hunzatna ah a hoihpen in na kiim na kiang te taw kikhawl in hunzat sawm in huh ngaite huh in panpih kisamte panpih in na kiim na kiangte taw kikhawl siam pha mahmah in.\nHong tung nailo mailam thu ding bek ngaihsun lo in tuhun in nasep le bawl kipan lete mailam hunah na muh khiat ding a gah tampi om ding hi.\nZogam khantouhna ding,ki puahphatna ding le mainawtna ding laigelh in Zomite theisak in, tua in Zogam zuun na cikhat ahi hi.\nNa khatpeuh na semna a cihtakna le gin-omna taw sem in hahkat mahmah sawm in\n“Zogam a Ding in ka Semthei,ka bawlthei ding hi” cih ngaihsun in ki muanna taw nasem in.’tupna a om nakle Zogam a ding in a piang theilo bangmah omlou hi’.a piang nailo bek hizaw hi.\nZodawn a Zomi tampite nek kicinglo, nuntak haksa in a kicing leitungah khodakna ding in ngaihsutna nei nailo uh ahihlam phawk in. electric meivak omlo na khua tampi omlai a,gari/moto tunglo na khua tampi mah omlai hi. Amauten Lantern le meihlah delai uh a khua khatpan khua khat ki thuzakna/komna in khe in pai ngetnget lai uh hi.kum zaa kum sang tampi zatsa singkhua mei in buh le me ding suanglai uh a leitung nuntakna ding in khua-ul taw Tupi heipi man in lou bawl sing sat lai uh hi. Kikhenna himhim Zogam a omlo lai bang hi loubawl singsat na in pupa pan I zat uh tupi heipi zat in omlai a leitung a khantouhna tuamtuamte in zomite nuntakna hong baan pha nailo bang lai hi.\nHih a tung ate a kikhenna le mainawtna a om mateng in I Zogam ki puahpha ngailo in mailam kalsuan ngailo ding hi. Nang na kuan thei a na sem thei hi. Gamdang a om in na pai zong in Zogam a nuntakna le mainawtna ding na ngaihsun thei in na gelh thei hi. Na pilna le na siamnate I Zogam a ding in hong zang teitei in o sanggam!! Na theihna na laipilnate I Zogam in hong angtan pih in hong ngak ding hi. Nang a ding in na challenging task Zogam puahphatna le zuunna ahi hi.\nZODAWN ZUUNNA AH KIZAT DING DAAN\nZodawn a zomite hamphatna ding in Government lam pan in funds, programmes le welfare schemes tuamtuam te lakhawm in zodawn mite theisak in.\nZogam resources te zat ding dan Zodawn mite sinsak in.\nLeitung khantouhna thu tuamtuamte Zodawn mite theisak in. amauten zong mite bawltheih/ septheihte semtheih in bawlthei uh ahihdante theisak in.\nZodawn Puahphat le zuun na ding in NGOs tungding/phuan sawm in panla in.NGOs omsate taw ki thuah in na semkhawm in.\nZodawn mite taw ki khawl in a ciindan, paidaan, ngaihsutna le a nuntakna te uh apan thu tampi zil/sinkhiat sawm inla, tuate puahphat le zuun na ding in hahkat in panla in.


url: =Tulaai leitung thuthang tuamtuam Updates November 24, 2016 :: ZOMI DAILY\nposted on 25 November 2016 at 8:15 am UTC+9:30 Lomkholna: Khawmpau, Myanmar, News, World, Zomi\n* Zomi ten ingaklah mahmah ahi A (3) veina GZA Khawmpi Zomi te Khuapi thak ahi Yangon Khuapi ah kipan ziahziah ta a , Forum tuamtuam, Zomi maban cihte kikum ding in Leitung Kiu-4 pan Zomi te kikaaikhawm in igam zuan zihziah uhhi.\n* US President kiteelna November 2016 tawh kisai in anunung peen thu suah State Election Committee in November 23,2016 ni in bawl uha, Popular vote kici mimal meetang ah Clinton in Trump sang in 2 million in tam ngahzaw hi. US thukhun ah Electoral Vote kizang zaw ahihman in Electoral vote Trump zo mawk ahihman in amah President ding ahi hi. Mimal Vote: Clinton-63,515,588, Trump-61,917,320 hi. AFP\n* US President kiteelna na November 8,2016 ni in meetang gukna omding hi cih ki upmawhna ahi Pennsylvania state, Michigan state leh Wisconsin state ah Mee tang simding in Tea Party Candidate Jill Stein makai in Campaign bawl uha akisam sitni kawm anding $7million peen kingahta hi ci in November 24,2016 ni in taangkokhia uhhi. Pennsylvania peen $500,000 bei in sitni kawm uha, November 28 ni simkik ding, Michigan peen $600,000 bei in sitni kawm uha, November 30 ni simkik ding uhhi. Wisconsin peen ani kitelnailo hi. Zawh lelh athupi hilo in US gam ah thuman kideih ci in Stein in genkhia hi. AFP\n* Iraq gam Baghdad khuapi a om Shia Muslim te Biak ah November 24,2016 ni in bomp puakkham a mi 80 vaal si in 100 vaal liam uhhi. Hih bomb puakkham sak peen koma mission ci in IS misok ten taangkokhia pah uhhi. BBC\n* Sen gam Jiangxi province Fengcheng khua sung ah November 24,2016 ni in Innpi akilam saan laitak khat kicim mawk a, mi 67 bang sikhin in tamsimsim kivuk nelh ahihman in thunei ten honkhia laitak uhhi. RT\n* US President teelthakna angah Donald Trump in US ai-awh in UN ah Palaaipi aseemding in India gam Punjab Nikki Haley Kum-44 teelkhia giap hi. Nikki Pa te peen India gampan hi a 1960 kum in US gam onglal uhhi. Zomi te zong sawtnawnlo ding cih upna tawh la in tha nangah mahmah ingh. VOA\n* Shan Gamkhunlam Muse-Bamaw-105 Mile dung kawlgam damiah leh Mualmi paltan te kikaal buaina nasia seemseem a November 24,2016 ni in Kawlkumpi te in Shan gam leihoihza ding Gaalkaap-damiah alomlom in vanleeng tawh khia ziahziah uhhi. Mipi gaaltaai lah tamsemsem bekthamlo Sen te gamsung nangawh ah thautang kiata ahihman in Sen ten neh et mahmah tading cin November 24,2016 ni in genkhia uhhi.\n* President Donald Trum in ama makaih kumpithak sung ah Secretary of Commerce sum ding in Sumhaupi billionaire Wilbur Ross kum-78 sehding in ci in November 24,2016 ni in heem gen hi. Amau geel peen November 20,2016 ni in holimna neikhin uhhi. Wilbur Ross in company lian mahmah 13 tak nei hi.CNN\n* Syria gam khunglam a phualsaat Turley gaalkaap phualpi Syria gaalkaap ten November 23, 16 ni zanthapaai nasim ek in Turkey gaalkaap 3 si uhhi. Hih thu hang in akisap leh Syria gam nasiatak a dopah ding in Turkey gaalvaan leeng F-16 te kiging kingkengsa in omding in thukin taangkona nei ta uhhi.CNN\nPrevious: Pakistan gamah Christian nupa thatin a halte mi nga sih daan kipia ~ TK Lian\nNext: China ah Power Plant khat kicim, mi 67 si ~ ZD\nGualheu ten misipte theihsiam ding\nTeelna Vive ~ Rev. Fr. Damian Dal\nKipawlkhop Hun Hilo, Kipawltheih Hun Hizaw